Erizaintza gizartearen begiradapean | OsatuBerri\nErizaintza gizartearen begiradapean\n2020a erizainen eta emaginen nazioarteko urtea da eta Gasteizko Erizaintzako Unibertsitate Eskolako 12×12 lan-taldeak 12 ekintza programatu ditu. Nursing Now Euskadi taldearen, Osasun Sailaren eta Osakidetzaren babesarekin, ekimen honen helburua da erizaintzaren lidergoa sendotzea eta gizartean haren ikusgaitasuna sustatzea. Zentzu horretan, Asier Etxenike Ugarte soziologoak Erizaintza Gizartean izeneko hitzaldia eskaini zuen Gasteizen, otsailaren 12an.\nEtxenikek hizpide hartu zuen erizainak gizartean duen irudia. Lan-eremu “feminizatua” da, 10 erizainetik 9 emakumezkoak baitira. Halaber, jendartean zaintza lana soilik da ezaguna, eta hori gutxietsita dagoela adierazi zuen hizlariak, ikasi beharrik gabe “naturaltzat” jotzen baita. Soziologoak ohartarazi zuen jendarteak duen iruditegi sozial horrek ondorio praktikoak dituela. Erizainek beren buruaz duten irudiaz ere mintzatu zen, eta esan zuen beraien ustez badutela lan-eremu propio bat, baita ikerketa-eremu propioa ere. Orobat iruditzen zaie gero eta pisu gehiago dutela ikerketa eta berrikuntzaren eremuan. Baina, Etxenikek azaldu bezala, gizartean badago ideia “oker” bat: erizainek medikuen menpe jarduten dutela, irizpide propiorik gabe eta lan osagarriak egiten dituztela; izendapena bera ere askotan “okerra” dela azaldu zuen.\nOndoren, Estatuko SATSE Erizainen Sindikatuak egindako inkestetako hainbat datu ekarri zituen mahai gainera. Inkestatutako erizainen % 74,22k uste dute gaitasun pertsonalak direla gehien baloratzen direnak, gaitasun tekniko eta ezagutza teoriko-praktikoen gainetik. Bestalde, % 96k adierazi dute komunikabide eta bestelakoetan transmititzen den erizainaren irudia ez datorrela bat osasungintzan betetzen duten funtzioarekin.% 88k adierazi dute oraindik badirela estereotipo sexistak eta atzerakoiak eta, % 90en iritziz, halakoak hedatzeak oztopatu egiten du lan-jardunaren garapena. % 87k uste dute ez dagoela behar besteko aitortza eta ikusgarritasun sozialik.\n% 88K ADIERAZI DUTE ORAINDIK BADIRELA ESTEREOTIPO SEXISTAK ETA ATZERAKOIAK ETA, % 90EN IRITZIZ, HALAKOAK HEDATZEAK OZTOPATU EGITEN DU LAN-JARDUNAREN GARAPENA.\nISZ Ikerketa Soziologikoen Zentroak 2013an emandako datuen arabera, herritarrek bigarren lekuan kokatzen dute erizaintza lanbideen garrantziaz egindako balorazioan, medikuntzaren ondotik. Halaber, seme-alabei gomendioak egitean erizaintzaren postua nabarmen egiten du behera. Hizlariak azaldu zuenez, hainbat faktorek eragiten dute balorazio horietan: hautemandako soldatak eta lan-baldintzek, kasurako. % 64k uste dute erizaintza “sozialki erabilgarria” dela. Medikuntzaren kasuan, berriz, gaineratzen dute “ondo ordaindua” dagoela eta “prestigio soziala” duela. Erizaintza karrera aukera “positibo” bezala ageri da ikerketetan, baina “ez da iristen medikuntzak duen prestigiora”. Hizlariak aipatu bezala, erizainengan badago konfiantza, baina herritarrek medikuaren oniritzia lehenesten dute.\nGeneroari dagokionez, Etxenikek azaldu zuen oraindik zabaldua dagoela emakumezkoa erizain hobea dela uste dutenen pertzepzioa, pixkanaka ahultzen doan arren. Amaitzeko, sareko webguneak eta sarrerak arakatu ondoren ateratako hainbat ondorio azaldu zituen. Googlen, esaterako, erizaina (“enfermero”/”enfermera”) hitza jarrita “estereotipo sexualizatuak” ageri dira. Hori beste lanbide feminizatuekin ere gertatzen dela adierazi zuen. Mozorro industrietako irudia “esanguratsua” dela iritzi zion soziologoak. Ondorio gisa, gaineratu zuen jendeak ez duela horrelako iruditegirik sortzen “berez”; ordea, industria bat tartean dagoenean “izugarri” elikatzen dira estereotipo horiek. Irudi eta iritzi horiek nazioartean ere “oso antzekoak” direla esan zuen.\n“Erizaintzan gizonek hartzen dituzten postuak ez dira proportzionalak euren errealitatearekiko”\nAsier Etxenike, Soziologoa eta Aztiker Ikerguneko Ikerketa eta berrikuntza arduraduna\nAsier Etxenike Ugarte (Orereta, Gipuzkoa, 1979) Aztiker soziologia ikerguneko ikerlariak, bere 10 urteko ibilbidean, lehenbizikoz egin du osasunaren alorreko hausnarketa soziologiko bat: erizaintzaren inguruan, hain zuzen. Ikerketa hori “aurkikuntza bat” izan dela dio, “herritar arrunt” baten ikuspuntutik abiatu zuena. Bere hitzetan, herritarrek oraindik ez dute behar beste ezagutzarik erizainen lan esparruen eta konpetentzien inguruan. Hala ere, erizainek euren irudia eta egoera hobetzea lortuko dutelakoan dago.\nZein ondorio praktiko dakartza gizarteak erizaintzaren inguruko iruditegi okerra izateak?\nIruditegi horrek aukera batzuk ematen ditu eta beste batzuk ukatu. Esaten denean erizaintza emakumeen lanbide bat dela, gizonei aukera kentzen zaie automatikoki. Edota, erizaina medikuaren menpe ikusteak esan nahi du gaur egun, oraindik ere, medikua aukeratzen dugula, baina erizaina ez. Halaber, iruditegi horrek ahalbidetzen ditu erietxe batzuetan gertatzen diren eraso sexistak.\nGeroz eta gizonezko gehiago dira erizainak, badirudi gauzak aldatzen hasi direla. Zer ikusi duzu horri buruz?\nNik ez ditut ezagutzen bilakaerak, baina esango nuke gauzak aldatzen ari direla pixkanaka eta asko dagoela egiteko. Batzuek badute irakurketa hori: gizon gehiago egon badaude, baina erizaintzan gizonek hartzen dituzten postuak ez dira proportzionalak euren errealitatearekiko. Prozesuan asko falta da oraindik berdintasunean aritzeko edo aukera-berdintasuna lortzeko.\nZer egin dezake gizarteak edo zer egin dezakete erizainek iruditegi oker hori desegiteko?\nBi alderditatik indartu daiteke iruditegia. Batetik, erizainek lan egin dezakete beraien autoestimua indartzeko, kanpora begira azalduz zer egiten duten eta nola… Bestetik, feminismoa zaintza balioan jartzen ari da azken urteetan. Uste dut bide horretatik etorriko zaizkiela aitortza eta iruditegi berri bat horrelako lanbideei, eta nolabait balioan jarriko dutela erizaintza, merezi duen tokian. Baina hori ez da iritsiko erizainentzat bakarrik, baizik eta zaintzarekin lotutako lanbide guztientzat; denek hartuko dute balioa, berez badutelako. Eremu horretan irabazten duten guztiak euren egoera hobetzeko balioko du, ziur.


Musikoterapia saio goxoa Esmalterian – Orereta Ikastola\n2. musikoterapia saioa izan zen ostiralean Esmalterian. Urtarrilean izan zen bezala, oraingoan ere arrakastatsua izan zen. 2020an jaiotako haurrei eta euren familiei zuzendutakoa izan zen. Arratsalde ederra pasa zuten.\nesmalteria esmalteriako ostiralak haur hezkuntza musikoterapia


Itsasoaren Kresala - Azkeneko Leihoa\nAzkeneko Leihoa | 2017-11-30 17:21\nArrantzaleak izan zireneei eta izan direneei eta direneei, itsasoak kresala ematen die.\nLagunek zer duten eta nik ez dudana filosofatzen hastean nire ezgaitasunak azaltzen ditut, simplea da, jakingura denek ez dira errealitate bihurtzen eta zenbaitek esango du zeren eta beldurtzen zarelako. Agian arrazoia, baina denetatik ikasi behar da aurrera egiten eta ikasten. Itsasoko pertsonaia anitzkoitza badaki itsaso zabalean nola ibili eta nundik nola jokatu, ikasi dutelako. Baina zer gertatzen da pertsonaia goibel, kexati...eta abar ez gaitasun bat duena gendeak baliogabea dena diona, paper aldaketa bat egiten bada. Noski ez gaituak ezin izango luke arrantzan egin (diot). Eta arrantzaleak ez gaituaren pentsamendu molda ez luke edukiko. Hortik pentsamolde desberdinak egoteak jakinduria anitzkoitza egotea dakar.\nLagunek esaten didate komunikatiboa eta inteligentea naizela. Niretzako hori mesedegarria da, zeren bestela ez nuke nire burua inora botako etxetik kanpo. Eta komunikatibotzat hartzeak lagunak edukitzea balioztatzen dit. Esku zabalak dira, askeak eta diotena filosofikoki egia bada nire burua askatu behar dut itsasoko kresala arnastuz. Beharbada ikasteko gauza asko faltan izango nituzke eta ikasitakoa libre, aske jokatuz.\nAdibidez. Ikasketak itxi nituen, beldurrez klaseko ikasleekiko. Gero biharrean ez nintzen klasifikaua. Ez gaitasuna eman zidaten eta zentru batean nago egunero aktibo, hau da egunero daukat zerbait egiteko aukera.\nZer egin behar nuena baloratu baino, zer egiten ari naizen baloratu beharra daukat eta ez-beharrak hor daudela jakin eta oraina bizi.\nBeraz, Azkeneko Leihoan gora-behera nahi dudana nire autonomia bermatzea izango da. Nire baliabideak begiratuz pertsona komunikatiboagoa izatea eta autokritikaren bitartez pentsamolde anitzkoitzagoa eduki. Beraz, hurrenarte.


'Ondarroako bonua' kanpaina aurkeztu dute udalak eta Zatoztek - Lea-Artibai eta Mutrikuko Hitza : Lea-Artibai eta Mutrikuko Hitza\n'Ondarroako bonua' kanpaina aurkeztu dute udalak eta Zatoztek\nOndarroako bonua kanpaina aurkeztu dute gaur [abenduak 14] Ondarroako Udalak eta Zatozte merkatari eta ostalari elkarteak, herriko kontsumoa suspertzeko asmoagaz. Bono bakoitzak 10 euroko kostua du, eta horien eros ahalmena, ostera, 15 eurokoa izango dela jakitera eman dute. Guztira, 550 bono jarri dituzte herritarren eskura, eta horiek gaurtik urtarrilaren 5era bitartean erabili ahalko dira.\nAgertu dutenez, herritar bakoitzak, gehienez, bi bonu metatu ahal izango ditu. “Faktura sinplifikatuaren zenbatekoa 30 euro edo gehiagokoa izan beharko da bi bonuren kasuan, eta 15 euro eta gehiagokoa bat erabiltzen dutenen kasuan”. Gogorarazi dutenez, edozein kasutan ere bonuen ordez ezingo da dirurik bueltatu.\nZatozteko eta udal ordezkariak, Ondarroako Bonoa aurkezten. Argazkia: Ondarroako Udala\nBonuak, berriz, herriko establezimenduetan erabili beharko dira, eta kanpainan parte hartuko duten saltokien erakusleihoetan kanpainaren kartela edukiko dute ipinita, herritarrek identifika dezaten.\nBonoak, berriz, Ondarroako Kutxabankeko orotariko kutxazainetan eta Kutxabankeko web orrialdean eskuratu ahal izango dira kanpainak irauten duen tartean. “Kreditu txartel bakoitzeko, gehienez, bi bono eskuratu ahal izango dira”.


BIDAIARIEI BURUZKO IKASTAROA | elinberri\nBIDAIARIEI BURUZKO IKASTAROA\n2019. ekainak 10 Aitor Ortiz de Pinedo, Albisteak\nDatorren uztailean ikastaroa prestatzen ari gara bidaiariak eta bidaiariei buruz UEUko Literatura Sailaren babespean Euskaltzaindiaren Donostiako egoitzan. Aukera ederra Kontxan freskatzeko, San Telmo museoa bisitatzeko, Alde Zaharrean zehar ibiltzeko, Acuarium berria ezagutzeko, Txillida-leku… Komeni da lotarako egoitza nahiko aldez aurretik lotzea, uztailaren kehen egun horietan bereziki; badira: aterpetxea (La Sirena, Ondarretan), kanpina, erlijiosoen egoitzak, EHUren ikasle egoitza (Agud), etab.\nAnimo: ikastaro duin eta dotorea! Hona aurkezpen xehea:\nBidaiatzea gero eta ohikoagoa da gure artean, eta kontakizun mota horrek ere bere txokotxoa eskatzen du literatur kritikan gurean ere. Asmoa da gaur egun bidaien inguruan gaurkotasuna duten zenbait ikuspegiri zabalkundea ematea, Luis Villasante ikergune ederrean.\nGaia: bidaia-literaturaren ikuspegiak. Proposatu nahiko litzateke aztertzeke dauden euskal bidaia-kontakizunak jorratzeko modu bat. Sarrera gisa bi hitz: bidaia-kontakizuna aztertzeari ekitea interesgarria iruditzen zaigu, oraingo kritikari erreparatuta.\nFormatoari dagokionez, hitzaldiak izango dira, tailerra talde-lanean aritzeko, eta bigarren eguneko mahai-ingurua.\nIkertzaileak bidaia-literatura eta zenbait azterbide ezagutu gurakoak. Unibertsitate-ikasleak, filologiarekin lotuak edota giza eta gizarte-zientzien ingurukoak; literaturzaleak; interes zabala dutenak bidaiari buruz, eta Euskal Herriko iruditeriari buruz.


Efemerideak eta konkisten lorratza | Iritzia | Berria\nIñaki Lopez de Luzuriaga - 'Nafarroako Erresumaren inbasioa(1199-1200)' liburuaren idazlea\nEspedizio militarrak askotan hasten dira udaberrian, eta horrek efemerideak sortzen ditu. Ohikoa izaten denaz bestela, aurten bitxi honetako efemeridea pozgarria da Euskal Herrian, laburra izan bazen ere: 1521eko maiatzeko Nafarroako Erresumaren birkonkista kanpaina, Henrike II.a Zangozarra nafar erregearen manupean arituz zuzendua. Bostehun urte joan dira aurten ordudanik.\nSubiranotasuna berreskuratzeko ahalegina (1521)\nHauek ziren Nafarroako Erresumaren konkista urteak (1512-1529). Hainbat momentu izan zituen. 1521eko maiatzeko askapen kanpainan pozez parte hartu zuen herriak, Ezparrozeko jaunaren espedizioarekin bat eginez. Esako zubiko guduan, nafar zaldunek eta herritarrek gaztelarrak kanporatu zituzten. Hartutako gaztelar presoak askatu egin zituzten, Nafarroatik alde egitearen truke. Iruñean, ia aldi berean, iruindarrek eta nafar-gaskoi espediziokideek Ignazio Loiolakoa gipuzkoar soldadua, okupatzaileei atxikia, larri zauritu zuten hankan; hargatik, nafarrek berek etxera garraiatzeko bidea zelaitu zioten, sendabidera. Askapena baliatuz, Tuterako Inkisizioaren egoitzari eraso egin zioten, juduek, moriskoek eta, oro har, tuterarrek. Dudarik gabe, urteurren biribil eta garrantzitsua dugu 1521.\nHau ez da efemeride hain biribila. Nafarroak inbasioak, aurretik izan zituen beste batzuk, 1199koa nabarmenen, erabakigarria Euskal Herriaren paturako. Nafarroan gorpuzten zen euskal estatuak itsasaldeko lurraldeak galdu zituen, Bizkai, Gipuzkoa eta Arabako ernamuinak. Intelektual batzuk tentuz saiatu ziren ekintza horren bortizkeria estaltzen, esker oneko Rodrigo Ximenitz Arradakoa Toledoko apezpiku euskaldun eraginkorra, Garesen jaioa. Anbiguitatez kontatu zuen 1199-1200eko mendebaldeko lurraldeen inbasioa, eta bidea zelaitu zuen XVI-XVII. mendeetan Garibaik eta foru erakundeek Gaztelaren okupazio militarra ezkutatzeko, modu paradoxikoan euskal bereiztasunen eta foru ezaugarrien biziraupena bermatzeko.\nInbasioan, Elizak bere partea izan zuen. Inozentzio III.ak (edo bere eliz hierarkiak) Antso VII.a Azkarra errege nafarra eskumikatu berri zuen. Maiatzaren 6an, Alfontso VIII.a errege gaztelarraren armada Pancorbotik abiatu zen Eneko Lopitz Harokoa bizkaitar jauna lagun zuela, botere feudalaren egarriak jota. Espedizioa, uda baino lehen abiatu zen, Arabako Lautadan zerealen uzta bildu baino lehen. Gasteiz kostalderako lotune estrategikoa zuten helburu nagusietako bat, eta ekainaren 5erako Gasteiz aurrean ziren. Hor gotortu ziren gasteiztarrak eta nafar tropak Martin Ttipia buruzagi zutela, 1198. urtetik gordetako janaz eta edanaz horniturik.\nGasteizen gotortuek zazpi hilabetez iraun zuten inbaditzaileen erasoen aurrean, elkar jatera heldu zirela ere zabaldu zen, amore eman ordez. Antzera eutsi zuten trebiñuarrek eta aldameneko zabalatearrek beren posizioetan. Borroken ondoren, Mutriku, Getaria eta Donostia, besteak beste, Alfontso VIII.a erregearen indar militarren pean erori ziren. Gaztelar erregeek, erregimen feudalaren babesle, beren usurpazioa onartu zuten hurrengo urteetan, baina ez zituzten mendebaldeko euskal lurralde horiek itzuli. Trukean, muga artifiziala finkatu zuten 1256an Kontrasta, Agurain, Segura, Villafranca (Ordizia) eta Tolosa hiribilduak eratuz.\nEspainiar egitasmo polarizatua\nAntso VII.a Azkarra nafar erregeak Navas de Tolosako Gudu handian parte hartu zuen garaile (1212), Gasteiz eta itsasaldeko lurraldeak Nafarroarako betiko ahaztearen truke. Mairuak Penintsulatik kanporatzeko bidean jarri zituzten. Rodrigo Ximenitz Arradakoak enkargua jaso zuen De rebus Hispaniae kronika izkiriatzeko, baita ondo bete ere. Hala justifikatu zuen finezia handiz Nafarroa mendebaldearen gaztelar inbasioa, eta espainiar egitasmorako narrazioaren ikonoak finkatu zituen (1243), mairu ala kristau dikotomia baztertzaile eta gerlarian oinarriturik: Clavijoko Gudua, asmatua, eta Donejakue Matamoros ezaguna, asmatua. Clavijoko Guduak eta Matamorosak zokoratu samar geratu dira, baina artean ere badago zer deskolonizatu. Zenbat ez dira geratzen Alfontso VIII.a gaztelar erregearen omenezko kaleak?


Langé - Wikipedia, entziklopedia askea.\nPatrick GARGAUD (2014-2020)\n47° 04′ 26″ N, 1° 30′ 49″ E / 47.0739°N,1.5136°E / 47.0739; 1.5136Koordenatuak: 47° 04′ 26″ N, 1° 30′ 49″ E / 47.0739°N,1.5136°E / 47.0739; 1.5136\nBaudres, Gehée, Luçay-le-Mâle eta Vicq-sur-Nahon\nLangé Frantziako udalerria da, Indre departamenduan dagoena, Centre eskualdean. 2013an 300 biztanle zituen.\n2007an Langé udalerrian erroldatutako biztanleak 300 ziren. Familiak 128 ziren, horien artean 44 pertsona bakarrekoak ziren (20 bakarrik bizi ziren gizonak eta 24 bakarrik bizi ziren emakumeak), 48 seme-alabarik gabeko familiak ziren, 28 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 229 etxebizitza zeuden, 140 familiaren etxebizitza nagusia ziren, 57 bigarren erresidentzia ziren eta 32 hutsik zeuden. 225 etxeak ziren eta 3 apartamentuak ziren. 140 etxebizitza nagusietatik 117 bere jabearen bizilekua ziren, 15 alokairuan okupaturik zeuden eta 8 doan lagata zeuden; 12 etxek bi gela zituzten, 29 etxek hiru zituzten, 37 etxek lau zituzten eta 62 etxek bost zituzten. 103 etxek euren parking plaza propioa zuten azpian. 71 etxetan ibilgailu bat zegoen eta 58 etxetan bat baino gehiago zituzten.\nLangé udalerriko biztanleria-piramidea 2009an .\n2007an lan egiteko adina zuten pertsonak 175 ziren, horien artean 120 aktiboak ziren eta 55 inaktiboak ziren. 120 pertsona aktiboetatik 108 lanean zeuden (59 gizon eta 49 emakume) eta 12 langabezian zeuden (5 gizon eta 7 emakume). 55 pertsona inaktiboetatik 30 erretiraturik zeuden, 7 ikasten zeuden eta 18 "bestelako inaktibo" gisa sailkaturik zeuden.\n2009an Langé udalerrian 139 unitate fiskal zeuden, 288,5 pertsonek osaturik. Pertsona bakoitzeko diru-sarrera fiskalaren mediana urteko 14.218 euro zen. \n2007an zeuden 8 komertzioetatik, 1 janari enpresa zen, 1 bestelako produktu industrialen fabrikazioko enpresa zen, 3 eraikuntza enpresak ziren eta 3 ibilgailuen saltze eta konpontze enpresak ziren.\n2000. urtean Langé udalerrian 16 nekazaritza-ustiategi zeuden, 1.183 hektarea erabiltzen.\nOrriaren azken aldaketa: 8 iraila 2020, 18:14.


Aiherra — xilaba-2014\nBabesle eta laguntzaileak:\nAiherrako Herriko Etxea eta Belzuntze elkartea.\nBelzuntze elkartea, Aiherran kulturaz arduratzen den elkarte edo batasuna da. Kultura eta hizkuntza da bere griña. Antolatzen dituen ekintzak hauek dira: kantaldi, antzerki, bertso saio, mendi martxa, Aiherra eta Antzuola 2 herrien arteko parekatze loturen animatzailea ere da.\nOdei Barroso 60.00 55.00 43.50 62.50 221.00\nEneritz Zabaleta 56.00 51.50 52.00 57.50 217.00\nRamuntxo Christy 52.00 48.00 53.50 61.50 215.00\nPatxi Iriart 52.00 51.00 48.00 50.00 201.00\nOrtzi Idoate 45.50 47.50 50.00 53.50 196.50\nOrtzi Murua 45.00 46.50 41.00 46.00 178.50\nBertsulari guztien hastapeneko agurrak\nOrtzi Murua , Ortzi Idoate 8ko nagusia\nRamuntxo Christy , Eneritz Zabaleta 8ko nagusia\nRamuntxo medikua zira, Eneritz semeak mediku ikasketak hasi zituen, orain utzi nahi dituela erran dautzu.\nPatxi Iriart , Odei Barroso 8ko nagusia\nPatxi eta Odei bikote homosexuala zizte. Sexu bereko bikoteen ezkontza legeztatu denetik, eztabaida sortu da zuen artean. Zuk, Patxi ezkondu nahi duzu, Odei zuk aldiz zalantzak dituzu.\nEneritz Zabaleta , Ortzi Idoate 8ko txikia\nOdei Barroso , Ortzi Murua 8ko txikia\nOdei eta Ortzi ikaskide eta lagun izan zinezten. Gaur Odei banketxera joan zira mailegu baten negoziatzera eta Ortzi kontseilaria agertu zauzu parera.\nPatxi Iriart , Ramuntxo Christy 8ko txikia\nPatxi eta Ramuntxo auzoak zizte azken 10 urte hauetan. Zuen arteko elkarrizketak beti aroaren aipamenera mugatu dira. Egun Patxi, Ramuntxokk zure atean jo du eta kafe baten hartzera gomitatu zitu.\nEneritz Zabaleta Puntuari erantzunak\nNola lortu liteke/ zorion osoa?\nPertsona jakintsuak / triste bizi dira...\nOrtzi Murua Puntuari erantzunak\nBa al duzu bertsurik / gogoz ikasia?\nZure bertsuak kantu / bilakatuz gero.\nPatxi Iriart Puntuari erantzunak\nIspiluaren beste / aldeak zer dio?\nKanta zakozu lasai,/ ez baitu aditzen...\nOdei Barroso Puntuari erantzunak\nOngi moldatzen ote / zira sukaldean?\nPresarik gabe jaten / noiz hasiko gara?\nRamuntxo Christy Puntuari erantzunak\nEgoten ote zara / begira zerura?\nNahi ote zenuke / ilargira joan?\nEneritz Zabaleta , Ortzi Murua Kartzela\nBikotea zirezte Eneritz eta Ortzi. Ortzi presondegian zira. Elgarrekin haur baten ukaitea usu aipatu duzue. Zuk Eneritz, orain ukan nahi zinuke, zuk Ortzi, aldiz, zalantzak dituzu.\nOrtzi Idoate , Patxi Iriart Kartzela\nOdei Barroso , Ramuntxo Christy Kartzela\nBikotea zirezte Odei eta Ramuntxo. Ramuntxo presondegian zira. Elgarrekin haur baten ukaitea usu aipatu duzue. Zuk Odei, orain ukan nahi zinuke, zuk Ramuntxo, aldiz, zalantzak dituzu.\nBertsulari guztien azken agurrak\nLarunbatean ospatu zen Aiherran XILABA xapelketako hirugarren kanporaketa\nLarunbatean Aiherrako Denen Etxea gelan bildu ziren berrehun entzule inguru, bertan ospatu zen 4. Xilaba honetako hirugarren eta era berean azken kanporaketan. Bertan entzun ahal izan genituen Eneritz Zabaleta, Ortzi Murua, Ortzi Idoate, Patxi Iriart, Odei Barroso eta Ramuntxo Christy bertsulariak. Saioa arratsaldeko 5etan hasirik, bizi bizia iragan zen. Hala nola, astiriko 7etan entzulegoa emaitzak entzunik, Belzuntze elkartearen talo ta edarien goxatzera ateraia zen.\nLarunbatean ospatu zen Aiherran XILABA xapelketako hirugarren kanporaketa - Gehiago irakurri\nDatorren larunbatean Aiherran ospatuko den Xilabako azken kanporaketarako, dena prest\nUrriaren 4an Muskildin abiatu zen Silabaz Xilaba, Senperetik pasa ondoren, datorren larunbatean urriaren 18 iritsiko da Aiherrara... Bertan jokatuko den hirugarren kanporaketan Eneritz Zabaleta, Odei barroso, Ortzi Idoate, Ortzi Murua, Patxi Iriart eta Ramuntxo Christy bertsulariak neurtuko dira. Iban Falxa arituko da gai-emaile Aiherrako Denen Etxea gelan. Saioa 17:00etan hasiko da. Sarrerak bertan izanen dituzue salgai.\nDatorren larunbatean Aiherran ospatuko den Xilabako azken kanporaketarako, dena prest - Gehiago irakurri\nDenen Etxea gela


LABeko bi delegatuk gose greba hasiko dute Konecta BTOko kaleratzeen kontra | LAB SINDIKATUA\nIndustria Energia LABeko bi delegatuk gose greba hasiko dute Konecta BTOko kaleratzeen kontra\nLABeko bi delegatuk gose greba hasiko dute Konecta BTOko kaleratzeen kontra\nKonecta BTO enpresak, Iberdrolako bezeroei arreta telefonikoko zerbitzua ematen diena, 70 langile kaleratu ditu arrazoi ezberdinengatik urte eta hiru hilabetetan, 2010eko abenduan Gueñeseko lan-zentrora iritsi zenetik.\nZerbitzua emateko Customer Works eta Konecta artean gertatu zen enpresa-aldaketaren ondoren, zeinetan langileek 17 egunetako greba egin baitzuten subrogazioa lortzeko, estintzioko Enplegu Erregulazio Espedientea atzera bota zuen hasiera batean Lan Ordezkaritzak. Azken honek, langileen antzera, subrogazio prozesu bat zela antzeman zuen. Enpresa ez zen konforme agertu eta helegitea aurkeztu zuen Eusko Jaurlaritzako Lan Sailean, azken honek, azkenean, kaleratzeak ahalbidetu zituen.\nOrdutik hona, aintzinatasuna eta aurreko eskubideak eskatuz langileak aurkeztutako salaketa ezberdinak aurkeztu dituzten epaitegi guztiek arrazoia eman diete langileei, Eusko Jaurlaritzaren erabakia auzitan jarriz.\nEusko Jaurlaritzaren erabakiak zein langileak ez subrogatzeko Iberdrolaren azpijokoak auzitan jarriak izan dira. Erakutsi den moduan, botere ekonomikoek, interesatzen ez zaienean, ez dute legea betetzen eta botere politikoek, aurrekoen zerbitzura, nahi dutena ematen diete.\nEgun, lan erreforma berriarekin, patronalaren nahien arabera idatzia eta PPk onartua (honek ez du zalantzarik izan langileen eskubide guztiak paper errea bihurtzeko), merke kaleratzeko modu berri bat aurkitu dute.\nPasa den martxoaren 1ean, 15 egunetako aurreabisurik gabe (honek enpresa “eredugarri” honen dorrearen inaugurazioa zapuztuko luke), langileak egunero bezala joan ziren lanera. Egun horretan 11 langile banan banan deitu zituzten bulegora euren bidezko kaleratzea jakinarazteko. Arrazoia, bi hilabetez lanaldiaren %20 baino gehiago bajan egotea, medikuaren justifikazioarekin. Honek suposatzen du 8 egunez bajan baldin bazaude kaleratua izan zaitezkeela, urteko 20 egunetako kalteordainarekin eta 12 hilabeteko soldataren topearekin. Esan beharra dago, topera heltzeko, 18 urtetako aintzanatasuna izan behar dela. Modu bitxian, langile hauei, kalteordainean, euren aintzinatasun osoa ordaintzen diete, kasu batzutan 8 urte, hau da, Resulta eta Customer-en arteko aldaketaren aurrekoa. Enpresak bere tesia defendatuko balu, 15 hilabetetako aintzinatasuna izango lukete eta hilabeteko soldatara iritsiko ez litzatekeen kalteordaina.\nGuzti honi gehitu behar zaio enpresak, kaleratzea izandako data berean, beste 7 langileri lekuz aldatzeko egindako eskaintza. Azken hauek Bartzelonara bidali nahi ditu eta onartuko ez balute, bidezko kaleratzeagatiko kalteordain mota bera izango lukete. Hauxe da erreformak zabaldutako beste gai bat. Zaila da langile bat lekuz aldatzea, berton familia, konpromisoak eta hipotekak utzita eta bizimodu berri bati ekitea 900 eurotako soldatarekin. Izkutuko kaleratzeak direla ulertzen dugu.\nHori dela eta, guk, Irantzu Llamosas eta Leire Sainz-Ezkerrak, LABeko delegatu moduan, momentu honetan hasita mugagabeko gose greba hastea erabaki dugu. Gueñesgo Kultur Etxean burutuko dugu gose greba, botatzen gaituztenera arte. Izan ere, EAJren agintepean dagoen udalak lokala ukatu digu. Botatzen bagaituzte ez dugu greba utziko, beste aukera batzuk lantzen ari garelako. Determinazioa argia da, gure aldarrikapenak honakoak dira:\n–\t11 kaleratuak berronartzea.\n–\tAipatu 7 lankideak lekualdatzeko agindua bertan behera uztea.\nBadago beste faktore bat neurri batean kaleratze hauek ahalbidetu dituena. Udalak, Iberdrolarekin lan-zentroa herrian ezartzeko egindako akordioan, lurzorua utzi zion 3 urtez soilik enpleguari eusteko konpromisoarekin. Aipatu konpromisoa 2005ean bukatu zen.\nLurzorua uzteko akordioa 75 urterako da eta enpresa elektrikoak urtean 600 eurotako kanona soilik ordaindu behar du, ordaintzen ez duena, erosteko aukerarekin eta kopuru hauek azken kopurutik deskontatuko lirateke.\nHori dela eta instituzioei ere dei egiten diegu kontratu hau bernegoziatzeko eta Gueñesgo lan-zentroaren aldeko apustua egin dezan, Bartzelona eta Txilen beste lan-zentro batzuk nola hazten diren ikusten baitugu, Bizkaian isten dituzten bitartean.


2021ean jaiotako hogeita bat haurrengatik zuhaitz landaketa - Eskoriatza - Goiena.eus\n2021ean jaiotako hogeita bat haurrengatik zuhaitz landaketa\nImanol Beloki Unamuno 2022-01-13 12:06\nIaz, Ibarraundi museo alboko belardian zuhaitzak landatzen.\nUrtarrilaren 23an ospatuko da Zuhaitz Eguna, eta ekintza 12:00etan egingo dute, Ibarraundi museoan hasita.\nUrtean jaio diren haur beste zuhaitz landatzen dira urtero Eskoriatzako Zuhaitz Egunean. Egitasmo horrekin, zuhaitzek bizitzan duten garrantzia adierazi nahi da, eta jaiotza bat, zuhaitz bat ideiari jarraituz, egitasmo polit eta gustuko bihurtu da urteen poderioz parte-hartzaileentzat.\nIaz, 21 haur jaio ziren Eskoriatzan, eta Eskoriatzako Udalak familia horiei guztiei jakinaraziko die laster Zuhaitz Eguna egingo dela urtarrilaren 23an –domeka–, eta ekintzara animatzeko gonbita egingo die. Hitzordua 12:00etarako ezarri dute, Ibarraundi museoan, eta bertatik abiatuta herriko txoko bat aukeratuko dute zuhaitz landaketa egiteko. Saioa Altzua Ibarraundi museoko langilea arituko da, urtero moduan, landa-keta egingo duten gurasoei argibideak ematen, laguntzen eta zalantzak argitzen.\nZuhaitz mota, aukeratzeke\n"Laster jakinaraziko diegu iaz haurra izan zuten gurasoei Zuhaitz Eguna egingo dugula, eta zuhaitz landaketara animatzeko eskatuko diegu. Pandemiak eraginda, iaz, familia osoa beharrean, familiako kide bat edo beste soilik joateko dei egin genuen, eta aurten ere modu berean egingo dugu, pilaketak saihesteko helburuarekin. Horrekin batera, ez dugu zehaztu zein zuhaitz mota landatuko dugun; izan ere, landatze eremuaren araberakoa izango da hori. Baliteke haur bat, zuhaitz bat barik, zenbaiten artean landare bakarra landatzea... Hala ere, jakinaraziko dugu hori zuhaitz landaketa egunean", adierazi du Saioa Altzuak, Ibarraundi museoko langileak.


Euskadiko Junior Txapelketa: txapeldunorde neskak, hirugarren mutilak | Federación Vizcaína de Baloncesto – Bizkaiko Saskibaloi Federazioa | Todas las informaciones del baloncesto vizcaíno federado y escolar. Bizkaiko Saskibaloi federatuaren eta eskolaren berri guztiak hemen\nHome » Berriak, Nagusiak, Selekzioak » Euskadiko Junior Txapelketa: txapeldunorde neskak, hirugarren mutilak\nAzken jardunaldia atzokoa, bi selekzioek txapeldun izateko aukerak jokoan, gipuzkoarren aurka. Tamalez, saririk gabe gelditu ziren neskak partida miresgarria egin ondoren; era berean, mutilen ahalegina ez zen nahikoa izan eta euren norgehiagoka galtzeaz gain, hirugarren bukatu zuten txapelketa.\n56-51 galdu zuten neskek. Konplexutasunik gabe atera ziren kantxara Leizeak zuzendutako jokalariak ongi defenditzen eta baloiak saskiratzen. Bitartean, Gipuzkoako Iparragirre eta Eraunzetamurgil ez zeuden eroso. 20-28 emaitza atsedenean. Hala jarraitu zuen norgehiagokak hirugarren laurdeneko hasierako minutuetan mantendutako orekari esker. Aldiz, norabidea aldatu zen Iparragirrek bereziki kanpotik egindako jokaldiengatik eta azkenekoak behin betiko hobekuntza azaldu zuen talde urdinak 18-3ko partzial baten ostean. Bizkaiak eutsi egin zuen hala ere amaierako puntu bakaneko jaurtiketekin baina zoritxarrez ez zen nahikoa izan.\nHistoria handirik gabeko partida mutilena. Arabarren kontra egindako hutsak errepikatu ziren: izugarri kostatu zitzaien partidan sartzea eta erraztasun ugari onartu zituzten defentsan. Hain gaizki ibili ziren lehenbiziko laurdenean, zein 17-2ko markagailua zeramatzaten kontran dagoeneko lau minutu igarota. Erreakzio gisara, Langarikaren puntuak baina baina handiegia zen harekiko menpekotasuna. 38-29 atsedenerako, nolabaiteko aukerekin oraindik. Ordea, Azpeitia eta Berazak Bizkaiko asmoekin bukatu zuten, Santanaren puntuek itxaropenak berpizten saiatu arren. Azkeneko markagailua, 75-68.\nNeskak borrokalari, mutilek amore ematen dute bisitari bezala Hurrengo sarrera :


Ibilbideak Altzairuzko Birika mountainbike martxa famatuko “maratoi erdia” zeharkatzen du neurri handi batean. Track hau ez da zaila gaitasun fisikoari dagokionez, baina teknikoki nahiko zorrotza da erdigunetik aurrera, bertan dago ibilbidearen atalik garrantzitsuena. Jaitsiera dibertigarria Tojotik Errekatxoraino, enduroaren zale amorratuek gozatzeko.\nErtaina, zailtasun altuko tarteekin\nUrte osoan egin daiteke, nahiz eta euri-denboraldietan edo neguan lokatzezko tarteak agertzen diren Tojorako jaitsieran.\nDiseinatutako zirkuitua Gorostitzako udal kiroldegian hasi eta amaitzen da, Barakaldon.\nIrteerari ekin ondoren, Gorostitzako kiroldegia inguratuko dugu La Siebe kalera igotzeko (Gurutzeta auzoa). Santa Ageda auzorako norabidea hartuko dugu, asfaltoaren desnibel handiak gaindituz. Bertara iritsi aurretik, eskuinetara egin eta baso-pista bat hartuko dugu.\nHorixe da Eretza mendira igotzeko lehenengo fasea. Zati honetan, Haitz Zuriak eta Saratxo auzoa azpimarratu behar dira. Eretzako suebakiaren erdiko tartean, gehieneko altuera-kotara iritsi, eta lehenengo jaitsierari ekingo diogu Eretzako aterpetxerantz. Bertan, Gurutzeta auzoko bizilagunek harrera goxoa egiten diete mountainbike martxa famatuko parte-hartzaileei, txistorra eta hirugiharrarekin.\nEretzatik Kurutzaga mendia igotzeko norabideari ekingo diogu. Mendi hori igaro ondoren, Ezkerraldeko El Sauco biotoporantz abiatuko gara. Edertasun handiko naturgunea da, eta bertan mamitu zen Bizkaiko historia industriala, Europako burdin onenetako baten erauzketari esker.\nEl Sauco igaro ondoren, Peña Pastores aldera joango gara pedalei eraginez, eta Picomayor mendia inguratzen duen pista hartuko dugu La Arenako bidegurutzera iritsi arte. Bidegurutze horretatik, eskualdeko hainbat eremutara joateko aukera izango dugu. Gure trackean goranzko bide bakarra hartuko dugu, eta metro gutxira ezkerrera emango dugu bira. Picomenor mendiaren magala inguratzen duen pista hartu eta Gazterantz mendirantz joango gara.\nAzken mendi horretara iritsi aurretik, ezkerrera joko dugu, beheranzko pista bat hartzeko. Puntu hori gogoratuko dugu, aurretik bertatik pasatu garelako. Izan ere, aukera ona da jatorrizko trackari kilometroak kentzeko. Azken pista horretatik metro batzuk jaitsi ondoren, eskuinera bira eman eta Burtzako norabidean doan bidezidorra hartuko dugu. Ondoren, Errekatxo auzora jaitsiko gara. Errekatxora iritsitakoan, indarrak berreskuratzeko, Barakaldoko auzo eder honetako ostalaritzaz gozatzea aholkatzen dugu. Ondoren, errepide nagusitik jaitsiko gara berriro Gorostitzako kiroldegira iritsi arte.


Ezberdintasunen ohikotasuna ardatz izango da “Desberdintasuna bizi” hitzaldian – Irunero\nPosted on 2022(e)ko otsailak 16 2022(e)ko otsailak 16 by Irunero\nZertaz hitz egingo duzue otsailaren 17ko hitzaldian?\nHitzaldian hiru emakumeren bizipenak entzungo dituzue, hau da, hiru ohiko emakumeren bizipenak. Izan ere, nahiz eta itxura ezberdina izan edo modu ezberdinean mugitu, hiru ohiko emakume gara.\n“Desberdintasuna bizi” tituluarekin zer adierazi nahi duzue?\nUste dut askotan “desberdintasuna” edo “desberdin” hitzak esanahi negatiboarekin erabiltzen ditugula, baina ez dute zertan esanahi negatiborik izan eta beste era batera ere erabil daitezke. Beste modu batean bada ere, gu ere gauzak egiteko gai gara eta hori ez da txarra, baizik eta desberdina.\nZergatik erabaki duzue hitzaldia ukitu umoretsuarekin egitea?\nAskotan, konturatu gabe, gure ideiak kexak balira bezala adierazten ditugu, ezta? Beraz, iruditu zitzaigun publikoarentzat horrelako hitzaldi bat entzutea apur bat latza izan zitekeela. Batzuetan beharrezkoa da kexatzea, baina egia da guztiok oztopoei aurre egiterakoan askotan umorera jotzen dugula. Hortaz, errazagoa da guztiontzat umorearekin ibiltzea.\nZergatik gomendatuko zenuke Oiasso Museoko hitzaldi honetara joatea?\nUste dut guztiok aurreiritziak dauzkagula eta gehienetan gezurrak direla. Horregatik, guk aurreiritziei buruz hitz egingo dugu bertan eta horiek desmuntatzen saiatuko gara. Ni irundarra naiz eta kaletik ikusten nauzuenean ziur niri buruzko aurreiritziak izango dituzuela eta baliteke horietako batzuk egia izatea edo ez. Uste dugu garrantzitsua dela benetakoak ez diren horiek gure burutik kentzea.\nAurretik Tabakaleran hitzaldi bera eskaini duzue. Nolakoa izan da esperientzia?\nUste dut jendeari hitzaldia gustatu zaiola, baina ez zuten espero gaia umorearen bitartez landuko genuenik. Harrera ona izan genuen eta, leku handia izan arren, giro beroa sortzea lortu genuen. Egia esan, lehen aldiz publikoaren aurrean hitz egiten duzunean zaila da, baina gero zure burbuilan sartzen zara eta hortik aurrera ez da hain latza.\nHitzaldia ematean zerbait ikasteko aukera izan duzu?\nHitzaldia hiru emakumeren artean ematen dugu eta kideetako bat itsua da. Hitzaldiari esker itsuen bizimodua eta haientzako oztopoak zeintzuk diren jakiteko aukera izan dut. Orain arte ez nituen ezagutzen eta prestaketa prozesuan edo hitzaldian bertan horietaz jabetu naiz.\nAurretik Hegalak Zabalik fundazioarekin harremana zenuen?\nBai, Hegalak Zabalik fundazioari esker igerian ikasten ari naiz. Astean bi aldiz Hegal kirol zentrora joaten naiz eta fundazioari esker lortu nuen igeri egiten ikasteko aukera. Ni betidanik egon naiz gurpildun aulkian eta mugitzeko beti aulkiaren beharra izan dut. Urak nire beste gaitasun batzuk ezagutzeko aukera eman dit eta, askatasuna sentitzeaz gain, lasaitzen laguntzen dit. Oso polita da uretan egotea.\nHitzaldian eguneroko bizipenak edo anekdotak aipatuko dituzuenez, baten bat aurreratu dezakezu?\nBai, adibidez, jende asko dagoen leku berriren batera noanean nabaritzen dut jendeak begiratzen nauela bere buruari galdetuz ea nondik atera naizen edo zer desgaitasun mota izango ote dudan. Irunen oso ezaguna naiz jada eta kalera ateratzen naizenean ez ditut horrelako hainbeste begirada nabaritzen.\nUste duzu oraindik gizartean aniztasun funtzionalarekin loturiko aurreiritziak daudela?\nBai, asko. Nik uste jendeak hiritik normaltasunez mugitzen ikusten gaituela, baina oraindik ez daki nola hurbildu behar duen guregana edo ez daki nola hitz egin behar duen gurekin. Beraz, arazo gehiago ditugu beste pertsona batzuekin harremanetan jartzeko orduan, kalera irteteko ohiturarekin baino.\nGizarteaz gain, espazio publikoak egokitzeko beharra ere azpimarratzen duzue?\nBai, hori ezinbestekoa da bizimodu ohiko bat eraman ahal izateko. Irisgarritasuna hobetzeari esker aukera gehiago eta beste pertsonek adina aukera izango ditugu. Urteak pasa ahala, nabaritzen dut inguruan oztopo gutxiago aurkitzen ditudala, baina oraindik gauza asko hobetu behar dira. Noizbehinka Udalak espazioak irisgarriago izateko lanak antolatzen dituela ikusten dugu eta hori oraindik dena egokitua ez dagoelako da.\nZuk zeuk sare sozialak horrelako gertaerez edo beharrez ohartarazteko erabiltzen dituzu?\nGaur egun ia guztiok sare sozialak erabiltzen ditugu, beraz, oso tresna garrantzitsuak dira bestelako egoerak bertan erakusteko eta niri ere besteen zailtasunak ikusteko balio izan dit.\nZer aldatu beharko litzateke mundu inklusiboago bat lortzeko?\nNik uste dut garrantzitsuena guregana normaltasunez hurbiltzea eta gurekin modu arruntean hitz egitea dela. Azken batean, guztiok gizakiak gara eta, gure desberdintasunak ahaztuta, modu berean jokatu beharko genuke edonorekin.\nPosted in ElkarrizketaTagged Aniztasun funtzionala, Desberdintasuna, Desgaitasuna, Hegalak zabalik, Hitzaldiak, Irisgarritasuna, irun, irunero, Juncal Cepeda\n“Gure artean” programa emakumeen artean babes eta elkartasun sare bat eratzeko asmotik sortu da


Pierre Stigliano Materialen Zientzietan lizentziatu zen Milan-Bicoccako Unibertsitatean 2017ko azaroan. Lizentziatura tesia egiteko De Nora industrietan lan egin zuen zink/aire baterietarako gasa zabaltzeko elektrodoen diseinuan eta karakterizazioan.\nArlo berean jarraitu zuen eta bere master titulua 2020ko apirilean lortu zuen, Aix-Marseillako Unibertsitatean seihileko bat Erasmus ikasle bezala pasatuz. Bere master tesirako, kontzentrazio handiko ur elektrolitoetan lan egin zuen superkondentsadoreetan aplikatzeko eta Na-ioneko baterietarako likido ionikoetan oinarritutako elektrolitoetan.\n2020ko urritik aurrera, doktoretza hasi zuen Marie Sklodowska-Curie beka batekin, ETN POLYSTORAGE proiektuaren barruan, Deakin eta Polymat unibertsitateen artean. Bere lana sodio/aire baterietarako gel-polimerozko elektrolitoetan oinarritzen da.\nEnergia biltegiratzeko elektrolitoak\nMaterialen Zientzietan Lizentziatua eta Masterra Milan-Bicoccako Unibertsitatean\nEnergia biltegiratzeko materialak\nEnergia biltegiratzeko elektrodoen diseinua eta karakterizazioa\nElektrolitoen ezaugarriak zehaztea


Leitzako Gaztelua eta Gaztelune | El Diario Vasco\nCulturasLeitzako Gaztelua eta Gaztelune\nLeitzako Gaztelua eta Gaztelune\nBaleztenaren etxea ezkerrean: lehen Potxisku eta Potroa zirenak deseginik eraikia / Pablo Feo\nGarai bateko gazteluaren orubean Markillos izeneko etxea eraiki zen, gero, XVIII. mendean, udaletxe zaharra, eta oraindik alboan Gaztelune etxea dugu\nPATZIKU PERURENA Domingo, 16 junio 2019, 18:11\nLeitzan kasik 60 urtez eskribau izandako Patziku Arribillaga jaunak, Sagastimearra etxe ederraren eta herriak bere izenean bataiatu Escribano bordaren jabe zenak, hala jaso zuen 1704 urtean: «Joseph de Areso y Maria de Escudero venden a Barbara de Alduncin la casa Pochiscu con su porcion de huerta, pegante a Potroa que afronta con casas de Chubia y Auspaguiñenea». Zertarako saldu zien? Honatx: «porque tratan de fabricar y edificar una casa nueba en la endrecera llamada Lezonzarra». Eta etxe berri honen erdia berarentzat izanen zela gero, honako baldintza honekin: «que la susodicha Barbara de Alduncin aya de pasar a vivir a ella, dejando libre de todo embarazo la dicha casa de Pochiscu que ahora le venden con su porcion de huerta». Eta etxe berria egiteko asmotan den senar emazte honen ezkontratuak, berriz, hala dio 1694an: «que son dueños de las casas juntas de Potroa y Pochiscu con todo su pertenecido«. Horrek erakusten du, elkarri itsatsiak zirela bi etxe xahar haiek, gero, handik urte askotara, Leitzako plaza berrira begira, Baleztenaren etxe eder bihurtuko zirenak.\nBaina non ote zen Lezonzar izeneko endrezera? Oraintxe ikusiko, hain zuzen ere garai hartan Torreko jabe zen Joan Oronoz jaunak non saldu zion Joxepe jaunari etxe berria egiteko orube zaharra: «vende a Joseph de Areso un solar de casa en la endrecera de Lizonzarra que afrenta con Marquillos y camino que se ba de la puerta de Churrea abaxo acia Elbarren (…) por diez y seis ducados». Torreko ondasunen saltzaile honek, aitagiarreba zuen Joan Iriarte Eraso eskribauaren bidez atzera joaz, aspaldiko Erasotar haien sustraietara jo nahi dizu, nola edo hala erakutsi nahian haiengandik datorkiola etxe orube zahar horren jabetza «que les pertenece dicho solar de Lizonzar y Castillo». Hara! Castillo? Bai bai, halaxe baitio nahi duenak ikusi. Baina hori guzia ongi haragitzeko 'lezoi' hitzaren jabe izan behar. Goizuetan mutikotan aitarekin berritu nuen Zalkintzako lezoi zahar hura datorkit, han eta hemen ikusitako beste askoren buru. Eta zein izan liteke Lezonzar hori, egungo Gaztelune ez bada? Jakinik orduko Markillos bihurtu zela gero 1745ean Herriko Etxe berri, edo egun Udaletxe dena, euskara batu zurrun samar bati esker.\nGoian, Udaletxe zaharra, 1745ean egina, lehendik Markillos, eta lehenagotik Gaztelua zenekoan. Behean, Gaztelune etxea eta bertan bizi den Xanti Eraso. Hau ere Eraso, a zer kasualitatea! / P. PERURENA\nEta zinez eta bihotzargiz ari naizela ikusteko, aski duzu Sagastibeltza Eskudero deituren segimendua egitea Leitzan, edo 1726ko apeoak dioen honi ongi erreparatzea: «Mariana de Escudero viuda de Joseph de Sagastibelza de Areso y dueña de la casa llamada Gaztelu».\nEta ez ahaztu, Gaztelune 1704an egin zuen Joxepe haren eta amona Mariana alargundu horretxen semea izan zela, gero Gazteluneko borda egin zuena. Hara nola ageri den 1735ko ezkontratuan jasoa: «Contrato matrimonial de Sebastian Sagastibelza de Areso y Mariana de Alfaro: (…) la casa vecinal llamada Gaztelunea afrontada con Catalinchonea y Marquillos. Yten el sitio para fabricar Borda que tiene señalado en lo comun y concegil del puesto llamado Yrategui con su pieza de pan traer con parte roturada y parte sin roturar o lieca que en todo será 10 robos alrededor de ella, y un castañal mozo en Urdanzaran y otro en Urbieta«.\nEta borda sortu zuen etxea ere hor azaldu zaizu, baina oraingoan Gaztelunea izenez, eta ez Gaztelu, 1726ko apeoan bezala. Baita handik hamaika urtera ere, 1746ko zentso baten hipotekan: «Domingo de Alfaro y Josefa de Labayen dueños de la casa vecinal llamada Unaienea o Biurrarana principales deudores de Sebastian de Sagastibelza de Gaztelunea«. Horrek esan nahi du jabeari deitzen ziotela Gaztelu, eta nere sena oso oker ez badabil, ez gainera ironia gutxirekin.\nBaina baina, nork esan Aresoko Sagastibeltzatarrak izanen zirenik Leitzako kastarik nobleena, eta garai bateko Gaztelu zahar haren oinordeko, gainera?...\nLezonzar y Castillo\nBai, Leitzan zinezko gaztelurik inoiz izan bazen, 'Lezonzar y Castillo' hori baino aztarren finagorik ez litzake. Eta iker lanean segitzeko: lezon edo lezoi zahar hori inguruko etxe muganteek menderik mende nola izendatzen duten ongi begiratzea hobe, balizko gazteluaren orube zaharren zinezko aipurik inon ageri ote den erne ikusiz. Hona beste argibide batzuk: gaztelu zaharreko «los hornos«>Labetxe>Frankia. Ikus sarean 'Leitzako bordarik zaharrena'.\nEta nere aspaldiko arantza ateratze aldera, Iñaki Sagredo jaunari esan, agian niri kaso egin izan balit, xuxenago eginen zuela aurreneko krokis hura. Begira erne, behiala Bittori maiteak saritu zidan 'Navarra: Castillos que defendieron el Reino' liburuko 333-334 orriak. Hura baino hobeki baitator Lezonzar hau, eta baita Gazpillo hau ere, Arpillo hura baino, nik ikusi dokumentu zaharrek diotenarekin, Gazpillo zaharreko erreka eta Araizpe zaharragoko gatz iturria lagun. Datorren liburuan, gehiago eta hobeki: '1617-1663: Torrea Gaztelu?' izeneko kapituluan.\nNork pentsa, behialako gaztelu zahar haren eta Gaztelune berri honen jabeak odol bereko izanen zirenik, seirehun urteren buruan. Xanti Eraso eta seme alabak testigu. Eta ez badidazu sinetsi nahi, ikus 'Bordarien sorrera eta bilakaera Leitzan eta Areson' liburu finaren 39. orrian, 'Ferrando e Martin de Eraso' Gazteluko eta Torreko buru, 1427ko apeoaren hasieran.


Gaur, 20:00etan, Arriaga antzokian. — dantzan.eus\nHemen zaude: Hasiera › Hemeroteka › Gaur, 20:00etan, Arriaga antzokian.\nGaur, 20:00etan, Arriaga antzokian.\nPekingo balet nazionalaren emanaldia Bilbon\nHamalau koreografia oholtzaratuko dituzte, eta bi zati handitan banatutako da emanaldia. Lehenengo zatia Txinako dantza tradizional klasikoan oinarritzen da. Espresio dotore eta estilizatua eta erritmo geldoa dira nagusi. Txinako dantza tradizionalean oinarrituz, gorputzaz gain, hiru elementu berezi erabiltzen dira ikuskizunean: haizemaileak, ezpatak eta telazko xingola luzeak.\nLa fée de arc\nen ciel koreografian, esaterako, dantzari batek 20 metroko zetazko xingola batekin egiten du dantza. Atala musika tradizionalarekin girotuta dago, eta Txinako Dunhuang fresko ezagunetan oinarritzen da. Ezpata, berriz, gizontasuna eta kemena adierazteko erabiltzen da gehienbat. Nabaria da hori L'esprit du Heros atalean. Borroka bat islatzen da, eta taldeko dantza ere nabarmentzen du.Emanaldiaren bigarren zatian, aldiz, dantza tradizionalaren modernizazio lanak egin dituzte. Petites Merveilles koreografian, adibidez, hamabi emakumek begien, eskuen, gorputzaren, buruaren eta oinen espresioa lantzen dute. Gainera, sentimenduak adierazteko koloreak erabiltzen dituzte ikuskizunak dirauen artean.\nKonpainia 1954. urtean sortu zen, eta gaur egun 30 dantzarik osatzen dute. Sorreratik, bi helburu garbi izan ditu: batetik, Txinako kultur ondarea berritzea, eta bestetik, ikerketa eta sortze lana egitea. Koreografia garaikidea erabiltzen dute, baina espresiobide tradizionalarekin. Dantzaren bidez tradizioaren eta modernitatearen arteko zubia eraikitzen saiatzen dira, gaur egungo ikus-entzuleen nahiei erantzuteko asmoz. Konpainiako kideen arabera, Txinako artearen ezaugarri nagusia dantza akrobatikoak eta arte martzialak mugimenduen leuntasunaren eta keinu finen bitartez uztartzea da. Izar Gorria baletak ezaugarriok hartzen ditu. Hala, dantza neoklasikoen bitartez, Txinako eta nazioarteko ikus-entzuleentzat gustagarriak diren ikuskizunak egiten saiatzen dira.


Zaintzailea zaintzen | AFAGI\nEstas aquí Home » Zaintzaileak » Zaintzailea zaintzen\nAzheimera duen pertsona bat zaintzea oso lan zaila da eta sentimendu asko izaten dira tartean. Funtsezkoa da zaintzaileak sentimendu horiek aintzat hartu eta onartzea. Horrela, hobekiago jasan eta kontrolatu ahal izango ditu, bere beharrei arreta eskaintzeko oztopo izan ez daitezen -ezinbestekoa, gaixoaren beharrei arreta eskaini ahal izateko-.\nHauek dira zaintzailean kontutan hartu beharreko hainbat aholku:\nArgi izan bere burua zaindu behar duela.\nEz isolatu. Ahal den neurrian, lagun eta senideekin harreman normala mantendu. Hainbat sentimenduri buruz (tristura, etsipena, mina, antsietatea, amorrua, haserrea…) konfiantzazko pertsonekin edo antzeko egoeran dauden beste pertsona batzuekin hitz egiteko leku bat izatea.\nBesteei laguntzen utzi. Alzheimerdun Gaixoen Senitartekoen Elkarteen laguntza bilatu; izan ere, esperientziak partekatzeak horiek hobeto onartzen eta kontrolatzen laguntzen du.\nBizitzako plana egoera berriari egokitu. Egun bakoitza antolatu eta planifikatu.\nAldizka, pertsona gaixoa zaintzeko atsedenerako egunen bat hartu. Zaintzaileak atera nahi duenean, gaixoa zainduko duen ordezkoa bilatu (horri uko egin beharrean).\nUmore-sena ez galdu eta norbera aseko duten jarduerak bilatu.\nBeti gogoan izan gaixoaren portaera eta aldartea gaixotasunaren ondorio direla.\nSenide gaixoaren iragana baloratu eta oroitu, egungo egoera onartu eta egunean zehar izan ditzakeen momentu onak aprobetxatu.\nNorberak sinetsi gaixoa zaintzeko egin daitekeen guztia egiten ari dela.


Osteguna, 2019(e)ko ekaina(r)en 06-(e)an 00:00etan\nDatorren larunbatean, ekainak 8, TOPIC-ek publiko familiarrari eskainitako azken bisita gidatu antzeztua eskainiko du. Gure ustez, zentzu handia duen jarduera bat da, batez ere gure Zentroak arte-disziplina jakin batean, antzerkiaren esparruan, diharduelako. Hala, nahi duten bisitariei ibilbidea egiten lagunduko diegu Txotxongiloen Etxean barrena, bisita gidatu antzeztua eginez eta leku magiko hau ezagutara emanez, eta bisitan datozkigunei esperientzia ahaztezina bat eskainiz.\nBisitak hilean behin egin dira –larunbatetan 11:30etan euskaraz, eta 12:30etan gaztelaniaz- eta ordubete iraungo du bisitaldi bakoitzak. Izena emateko, aldez aurretik gurekin harremanetan jarri behar zarete: telefonoz 943 650 414 edota e-mailez cit@cittolosa.com. Talde bakoitzak 5 lagunekoa izan behar du gutxienez, eta 15ekoa gehienez. Prezioa pertsonako: 7 € helduak /5 € haurrak.\nAsteartea, 2019(e)ko maiatza(r)en 28-(e)an 12:47etan\nIgande honetan, 18:30ean\nIkusi al duzue inoiz eskuineko hegoan 5 luma gorri dituen oilo urdinik? Ezzzzzzzzz…ba ezin duzue Lourenzo oiloaren istorioa galdu. Oilo urdin honek bost luma gorri izateaz gain, koloretazko arrautzak jartzen baititu. Ez duzuela sinisten? Ba…gehiago esango dizuet, oilo honek KAKARAKA! esan ordez, KOKOROKO! esaten baitu. Eta ez pentsa, ezberdina izateagatik triste sentitzen denik… ez, ez…ezta gutxiagorik ere.\nEzagutu nahi al duzue oilo bitxi hau? Ba, gerturatu zaitezte, zuen zain izango da eta.\nGOMENDATUTAKO ADINA: 4 urtetik gora\nOstirala, 2019(e)ko maiatza(r)en 24-(e)an 07:38etan\nAsteartea, 2019(e)ko apirila(r)en 09-(e)an 12:20etan\n11:15ean eta 12:30ean\nDatorren larunbatean, hilak 25, helduei zuzendutako bisita gidatuak izango ditugu berriro. Bertan, modu atsegin eta entretenigarri batean gure museoa ezagutu ahal izango duzue, baita museoko pertsonaia ezberdinak ere. Antzezle bat, museo honetan bizi izan den pertsonaia historiko baten paperean sartuko da, bisitariak ibilbidean zehar gidatuz. Modu honetan eta ordu betez, Topic-era hurbiltzen den edonork museoa eta eraikinaren historia modu berezi batean bizi eta ezagutu ahal izango du.\nBisitak hilean behin egingo dira eta ordubete iraungo du bisitaldi bakoitzak. Izena emateko, aldez aurretik gurekin harremanetan jarri behar zarete: telefonoz 943 650 414 edota e-mailez cit@cittolosa.com. Talde bakoitzak 5 lagunekoa izan behar du gutxienez, eta 15ekoa gehienez. Prezioa pertsonako: 7 €\nOsteguna, 2019(e)ko maiatza(r)en 09-(e)an 12:09etan\nBerrikuntza bezala, bisita gidatuak egingo dira aldizkako erakusketara\nMaiatzaren 17 eta 18an Museoen Nazioarteko eguna ospatuko dugu Topic-en. Gure zentroko egutegian urtero ospatzen dugun ospakizuna, bizitzaz betetako kultur-espazio hauei ikusgarritasuna emateko.\nEgitaraua maiatzak 17, ostiralean hasiko da eta ohikoa den bezala, 17:00tik goizeko 01:00ra Museorako ate irekiekin hasiko da. Honekin batera, 17:00tik gaueko hamabietara Tolosako Musika Eskolako ikasleek hainbat emanaldi eskainiko dituzte Topic-eko leku desberdinetan. Aurten, gainera, “Eszenak eta Istorioak” izeneko aldizkako erakusketara bisita gidatuak eskainiko dira, 23:00tan eta 24:00etan hurrenez hurren. Aldez aurretik izena ematea beharrezkoa izango da, taldeek gehienez 15 pertsonakoak izan behar dutelako (943650414 – cit@cittolosa.com). Bukatzeko, 22:30etatik 00:30ra 2019ko gau zuriari amaiera emateko koktel txiki bat eskainiko da Bidebiden.\nHurrengo egunean, maiatzaren 18an, Museorako ate irekiak errepikatuko dira 10:00tik 14:00ra eta 15:00tik 19:00ra. 12:00etan Fotopic argazki lehiaketan parte hartu dutenei sari banaketa egingo zaie eta arratsaldean, 17:00tik 18:00ra txikienei eskainitako doako tailer bat egingo da.


Loatzoko bandak eta Eguzki Goxo abesbatzak ireki zuten jaien bigarren zatia | El Diario Vasco\nLoatzoko bandak eta Eguzki Goxo abesbatzak ireki zuten jaien bigarren zatia\nTrikitilariek kalejira egin zuten. Loatzoko musikariak jotzen. Insaustik zuzendu zuen abesbatza.\nMusika izan zen nagusi atzo San Migel egunaren bezperan Iruran\nNÚÑEZ Jueves, 29 septiembre 2016, 00:22\nMusika izan zen nagusi atzo San Migel egunaren bezperan Iruran. Arratsaldean buruhandiak atera ziren Loatzo musika eskolako trikitilari eta txistulariekin batera eta haurrek nahi adina jolas egin zuten beraien aurretik korrika. Ondoren, Loatzoko bandak emanaldia eskaini zuen plazan. Ikasle gazteenek 'Let it be', 'Air for winds' eta 'The entertainer' jo zituzten eta helduenek 'Baby elephant walk', 'Queen in concert' eta 'Parrita en Tolosa', Ixak Oiartzabalen zuzendaritzapean.\nJarraian, Eguzki Goxo abesbatzako kideek euskal abestien emanaldia eskaini zuten plazan. Josune Insausti zuzendariaren gidaritzarekin 'Erribera erribera', 'Eguzki goxo', 'Txatxamatxalinatxu', 'Greziako itsasontzia', 'Ipanemako neska', 'Malagueña salerosa', 'Rantxera nahasketa' eta 'Ameriketara joan nin-tzen', abesti ezagunak abestu zituzten.\nGaur ostegunean San Migel eguna ospatuko da herrian, jaien egun nagusia. Goizeko 9:00etan txistulariek diana joko dute herrian zehar eta 11:00etan Meza Nagusia ospatuko da. Ondoren, herriko dantza taldeko haurrek eta gaztetxoek emanaldia eskainiko dute plazan eta jarraian hamaiketako herrikoia eskainiko da bertaratutako herritarren-tzat.\nArratsaldean, 17:30ean Zoo Zoom haurrentzako ikuskizuna izango da San Migel plazan. Jarraian, 19:00etan bertsolaritza-jaialdia izango da, Amaia Agirre, Andoni Egaña, Oihana Iguaran eta Agin Labururekin.\nTurismo para todos en el Goierri La Junta de Gobierno municipal adjudicó ayer las obras de los ascensores de Olaran y del que irá junto al frontón Ezkierdi


Lan istripu arruntak - - euskalerriairratia.eus\nLan istripu arruntak\nElixabete Garmendia 2020-02-11 14:03\nIlunpean ateratako argazkia da, atzo arratsaldeko azken ordukoa, Zaldibarren herritarrek egin zuten manifestazioan. Pankarta nagusiak “Zaldibar argitu” dio, letra larri gorri handietan. Pankartari helduta, adin guztietako jendea: mutil gazteak, gizon adinduren bat, neskato eta mutikoak, emakume gazteak… Atzeko lerroetan ere nahasketa berbera, eta beste pankarta bat: “Bi langile desagerturik, euskal langileriak ez du barkatuko”.\nErmuko manifaren argazkia oso antzekoa da; hemen pankartak argibide gehiago ematen du: “langileak, osasuna, erantzukizunak” jartzen du bigarren lerroan. Antzeko manifestazioak egin ziren atzo iluntzean Eibarren, Markinan eta Mallabian ere.\nMobilizazio horien deialdia behar izan du Jaurlaritzak erreakzionatzen hasteko. Atzo goizean bilera egin zuten Zaldibarko udaletxean, eta han azaldu zen, behingoz, Iñaki Arriola, Jaurlaritzako Ingurumen Sailburua. Lehen agerraldia zuen Zaldibarko luiziaren ondoren; aurreko egunetan bere bigarrena bidali izan du kazetarien aurrera.\nBERRIAk gaiari eskaini dizkion lau orrialdeetan badago beste argazki bat ere: atzo arratsaldean Urkullu lehendakariak Jaurlaritzako eta Bizkaiko Diputazioko arduradunekin eta hiru herrietako alkateekin egindako bilerarena. Lehena, jendaurrean behintzat, luizia gertatu zenetik. Urkulluk aurretik emana zuen esplikazioa, zergatik ez den joan txikizioaren tokira: “eszenifikaziorik” ez egiteagatik, “lan istripua” izan omen den horretan. Lan istripuak, jakina, gauza arruntegia dira gurean. Zaborrak irentsitako Alberto Sololuzeren senitartekoek transmititzen duten angustia eta herioa ez dira nonbait goiko instantzietan partekatzeko modukoak.


Abadiño eta Zornotzan jaiak asteburuan Salbadore eta Berna auzoetan | Durangaldeko Agenda\nPosted on 2019-08-02 by agendadurangaldearedaccion\nAuzo bietan barikuan hasiko dira jaiak 20.00etan\nSalbadore eta Bernako jaiak abuztuaren 2an hasiko dira\nABADIÑO / AMOREBIETA-ETXANO.- Barikuan txapligu hotsez hasiko dira jaiak Abadiñoko Salbadore auzoan eta Zornotzako Berna auzoak.\nSalbadorean iluntzeko 8etan jasoko dabe Donien Atxa eta jai-batzordeak Euskal Okelaz eginiko gisatua dastatu ondoren gaueko 10.30ean Puro Relajo taldearekin mexikar erromeria izango da.\nHurrengo egunean Mus Txapelketaren ondoren gaueko 22.30ean Nerea Ibarzabal, Amets Arzallus, Maddalen Lujanbio, Andoni Egaña eta Aitor Bizkarra bertsolarien saioa egongo da, gaueko 00.00etan Luhartz taldearen erromeriarekin eguna bukatzeko.\nDomekan 12.00ko meza ostean dantzarien eta irlanderen dantza saioa egongo da eta goizean zehar Makailau Txapelketa pil-pil erara.\nAbuztuak 6an, Salbadore egunean hainbat ekitaldi egongo dira eta aipatzekoa da Gregorio Urionaguena “AITXU” ri omenaldia Bizkaiko gaiteroek, trikitilariek eta Unai Iturriaga bertsolariaren parte hartzearekin. Ondoren jai batzordearen txosnan, kangrejoak banatuko dira eta goizean zehar Paella Txapelketa ere ospatuko da.\nBestalde, bazkal aurretik Eguerdiko Erromeria ospatuko da Bizkaiko gaiteroek eta trikitilariekin. Eguna bukatzeko gaueko 21:00etan Erromeria afaria egongo da Ansorregi, eta Larrañaga trikitilariekin. Afarirako menua: entsalada mistoa, Eusko Labeldun “LUMAGORRI”oilasko izterrak eta arrozesnea. Erromeria afaria 12 euro izango da edaria eta kafea barne, eta aurrez txartela erosi behar da, 626945623 telefonoan. Jaien amaiera 00.30ean izango da jaien aldeko errifaren zozketa eta txokolate beroagaz.\nBerna auzoan ere jaiak uztailaren 2an hasiko dira 20.00etan Donien Atxaren jasoz eta zapatuan eguerdiko 12.30ean meza eta ondoren Ariñ-Ariñ dantza taldearen erakustaldia. Ostean saltxitxa eta triki poteoa egongo da. Eta arratsaldean, 19.00etan Imanol Ituiño Magoaren “Magia Parrastan” ikuskizuna egongo da. Gaueko 21.00etan auzo-afaria egongo da eta 23.00etan erromeria Mirari, aintzane eta Lutxordiogaz.\nDomekan, ere meza egongo da 12.30ean, ondoren triki-potea eta auzo-bazkaria ere ospatuko dabe. 18.00etan Briska Txapelketaren ordua izango da eta eguna amaitzeko erromeria izango da 22.00etan Astiasaran II eta Andonegigaz. Jaiak eguerdiko txokolotadarekin amaituko dira.\nThis entry was posted in ALBISTEAK, ABADIÑO, AMOREBIETA-ETXANO, JAIAK. Bookmark the permalink.\n← San Inazio eguna ospatzeko jaiak Durangaldean\nBerriz, San Lorentzo auzoko jaiak asteburu honetan →


Baina tematikaz bestalde, gaurko mendebaleko literaturaren berri duen irakurleari, pairagaitz gertatzen zaizkio euskal idazle haien molde arrunt eta injenuoak eta teknika atzeratu eta linealak, eta horrela, orduko teatrogile hoberenaren, Larzabalen «Hiru ziren» obran, Pantxok zapata garbitzaile bat ikustean, «So egizak, so egizak, nola ari den! Ofizio bat duk ba hau ere! ... Ez zaitak iduritzen ofizio mota horieri eskualdun bat aise lot daitakela ... Edo behar lekeie arrunt errekan! »  dioela entzuten edo irakurtzen duenean, ba daki aldez aurretik Pantxo olgetazalea zapata garbitzaile bihurturik ikusi beharko duela. Egoera hau garaiko euskal literatura osora heda daiteke, poesiara nahiz teatrora edo nobelara, eta horregatik, publiko irakurle berriak euskal literatura osoa baztertu zuen, literatura bezala ez zitzaiolako interesatzen soilki, eta sentitzen zuen irakurtze beharra, bere premia hori betetzen zuen erdal literaturatan konplituko zuen. Situazio honetan, publiko irakurle euskaldunaren zati haundienak ezagutzen eta leitzen duen lehen euskerazko liburua 1964-ean argitara zen G. Arestiren «Harri eta Herri» da .\nHonegatik eta beste faktore asko gatik, «Harri eta Herri» euskal literatura guztiko liburu inportantenetatik bat dateke. «Harri eta Herri»-k konsegitu zuen literaturaren eta irakurlegoaren arteko desegokitasuna apurtzea, egiazko literatura batek (hau da, irakurria den literatura batek) bete behar dituen baldintzak adieraziz eta euskerazko literatura erreal baten posibilitatea erakutsiz. «Harri eta Herri», ezein euskal liburuk lortu ez zuena lortuz, irakurria izan zen. Arrakasta hori endelegatzeko, liburu hark gauzatu zuen iraultzaren elementuak hartu behar dira gogoan. Lehenik, tematikaren eraberritzea. Arestiren obrarekin Euskal Herriak bere dimensio osoa hartzen du lehen aldiz historian. Arestiren poemetako gizona, Lemoara doa tranbian, birao egiten du Zorrotzan atrakatu den aleman barkua deskargatzen ari denean, tratantiaren moduan dago Gipuzkoan ibilia; haren poesiaren paisaje naturala hiria da, giro hortan dabil aiseen, hori gabe ez da Arestiren poetatza ulertzen. Bigarrenik, 1900-ean eten zen tradizino literarioari jarraiturik, garbi-mordoilo antinomia faltsua gainditzen du, literatura egiaz herrikoi baten zimentarriak ezarriz. Hirugarrenik, sozial deritzan poesia mota landuz, euskal literatura estiloz eta mamiz eguneratzen du garaiko korronte literario aurrerakoiena gureganatuz. Laugarrenik, haren literatura akonfesionalak «euskaldun-fededun» nahastea desegiten du, euskal literatura ikuspegi klerikalaren menpetik askatuz, aurreiritzi itogarri haietatik libratuz, literatura humanoago eta errealitateari lotuago bati ateak zabaldurik.\n«Harri eta Herri», hamarren bat urtez tirada xipiko aldizkari ia ezezagunetan egiten diren entseiuen lehen frutua da. Euskal poesia berria finkatu zuen liburu hura, sei poetaren lan isilak egin zuen posible: Iratzeder, Mirande, Azurmendi, Otsalar, Mikel Lasa eta batez ere Aresti berberaren aurreko lanak. Hizkuntza poetikoaren eraberritzea Iratzeder, Mirande eta Arestiren aurreko lanen ondorio izan zen . Miranderen bilaketa formalak eta giro pagano ongi jantziak markatu zituen Arestiren lehen poemagintza eta Lasaren obraren muin poetiko eskuragaitza minorientzat egina. Otsalarren poemagintzaren giro existenzialistak gizonaren errealitateari buruzko lehen aproximazio bat ekarri zuen, Lasaren problematika beste ikuspegi intelektualago batetatik tratatuz. Arestiren «Zuzenbide debekatua» poemak eta Azurmendiren poesia sozialak, Otsalar eta Lasaren gizon indibidualaren problematika gainditurik, bigarren aproximazio bati eman zioten bidea. Bertso zaharretan moldatzen zen poemagintza herrikoia «Harri eta Herri»-ko «Astepeko Sekretarioaren Bertso berriak», «Egun da Santi Mamina» eta beste zenbait poematan hain nabari dena eta kanta berrien iturburuetatik bat gertatu dena, Arestik berak landu zuen haien aintzindari izan zen «Bizkaitarra» poeman.\nHortik segitzen denez, «Harri eta Herri» poeta baten lan bakartia baino areago, aurrelan kolektibo baina aislatu, multiforme baina osagaitz baten lehen frutu koherentea izan zen. Horrela, Arestiren pertsonalitateak, Lizardirekin jazo zen bezala besteren poemagintza deuseztu beharrean, indarberritu egin zuen, poesia berri honek egun mostratzen duen jokaera desberdinen aberastasunari bide seguroago bat eskuraturik, itzalean egiten ari zen lan isila argitara zabaldurik eta poesiatik at, euskaldungoa itotzen zuen folklorekeria betirako gainditu eta idazle jenerazino bat prestatu zuen «Gazte naiz» horriko egintzari sostengu bat emanik.\n Pierres Larzabal. «Iru ziren», Auspoa-14, 66-gn.o.\n «Zeruko Argia»-ko 88-gn. numeroan (1964) irakur daiteke Itxaropenako Patxi Unzurrunzagak zioena: «berrogei urtetik gorakoak omen-dira gehien euskerazko liburuak erosten dituztenak». 1964-ean 19 liburu agertu zen euskera hutsez (Ikus, J.S. Martinen «Azken sei urteetako euskerazko liburuak», «Egan»-XXIX, 159-gn. o.). 1970-ean, aldiz, 46 liburu publikatu da euskera hutsez. Gorabide horren oinarria irakurlegoaren ugaltzean datza dudarik gabe.\n Zehazkiago mintzatzeko, Mirandek berriztapenaren parte bat egin zuen, purismoa bazterturik «hitzdi» dotore bat eraikiz. Arestiren lana askozaz ere inportantago izan zen: hizkuntza poetikoa herriaren hizkuntza arruntaz baliaturik eraikitzea. Hain zuzen hori izan da poesia sozialak literatura guztietan izan duen ondoriorik inportantena: poesia hizkuntza akademiko eta artifiziala utzirik, herriaren hinkuntza arruntaz mintzatu.


Esparru publikoaren okupazioak eta ur mozketak biharko - Uriola.eus\nBihar, urriak 29, asteazkena, hasi eta sei hilabetez, gutxi gora behera, aparkalekuak okupatuko dira Bidegain etxaldeko 2. eta 8. zenbakien artean. Azaldu dutenez, okupatuko diren lekuetan hesiak jarriko dira aurretiaz. Igogailu inklinatu bat jartzeko lanak egiteko okupatuko da esparru publikoa.\nBestalde, bihartik hasita eta hiru astez, gutxi gorabehera, espaloia eta galtzada okupatuko dira Zurbaranbarri auzoko 42. zenbakiaren parean. Esparru publikoa oraingo arrapalak kendu eta berriak eraikitzeko okupatuko da.\nGainera, bihar, asteazkena, 16:00etatik 19:00etara bitartean, gutxi gorabehera, Masustegi estratako 193. zenbakitik 335era ura kenduko dute, Udalaren ur-sarean behin-behineko desbideratze lanak egiteko.


Elorrioko Udala - Udalak bideak asfaltatu eta garbitu egingo ditu\nUdalak bideak asfaltatu eta garbitu egingo ditu\nUrriaren 13an hasiko dira sastrakak garbitzeko lanak San Agustin auzoan.\nHurrengo egunetan udalerriko hainbat kale asfaltatzeko lanak ere hasiko dira.\nElorrioko Udalak jakinarazi duenez, datorren egunetan hasiko da kaleak egokitzeko beharrari erantzuten, asfaltatze egokiaren bitartez, eta udalerriko landa inguruetako bideetako sastrakak garbituko ditu.\nZehatzago esanez, udalerriko landa inguruko auzoetako bide bazterrak garbitzeko eta sastrakak kentzeko lanak datorren martitzenean, urriaren 13an, hasiko dira. Lanak San Agustin auzoan hasi, eta mendebaldetik ekialdera auzo guztietara zabalduko dira. Udalak aurten sastrakak garbituko dituen bigarren aldia izango da.\nUrtez luzez ez da plangintzarik egon herri bideak konpondu eta mantentzeko. Gobernu talde honek pasa den legegintzaldian argi zuen, 4 urtetan behar guztiei erantzuna ematea ezinezkoa zela horregatik, udal teknikariekin batera lehentasunak markatu zituen eta, azken urteetan, urtero lan horietarako partida bat bideratzea erabaki du. “Helburua pixkanaka herriko behar horiei erantzuna ematea da, eta, datozen egunetan hasiko dira asfaltatze-lan desberdinak herrigunean eta landa eremuan. Herria txukun mantentzeko helburu horren baitan, epe laburrean, herriko bankuak konpondu eta mantentzeko lanak ere lizitaziora atera nahi dugu”, azaldu du Idoia Buruaga alkateak.


Familia-prestazioen eskubidearen kudeaketa eta aitorpena INSSri dagokio.\nDesgaitasun maila zehaztea eta, hala dagokionean, berraztertzea, eta eguneroko zereginak egin ahal izateko beste norbaiten beharra zein garraio publiko kolektiboa erabiltzeko zailtasunak neurtzea, kasuko autonomia-erkidegoko erakunde eskudunaren ardura da, eta IMSERSOrenprobintzia-zuzendaritzako Balorazio eta Orientazio Taldeena (EVO), Ceuta eta Melillan, interesdunek ohikoa bizilekua bertan badute.\nProzedura INSSn aurretiaz dagokion eskaera aurkeztean hasiko da, eskubidearen aitorpenerako beharrezkoak diren ziurtagiriak aurkeztuz. Hasi ahal izateko, erakunde eskudunean desgaitasun maila aitortzeko eskaera aurkeztu beharko da. Ondorioz, prozedura etenda geratuko da desgaitasun mailaren aitorpena eta kalifikazioa ebazteko behar den epealdirako.\nIzapideak Administrazio Publikoen Erregimen Juridikoen eta Administrazio Prozedura Erkidearen azaroaren 26ko 30/1992 Legearen arabera egingo dira.\nEskatzaileari ezin izango zaio inola ere eskatu Gizarte Segurantzaren Administrazioak bere kabuz ezagutu beharreko gertaera, datu edo inguruabarren egiaztagiririk.\nINSSko Zuzendari Probintzialak ebazpen zehatza emango du eta interesdunari jakinaraziko dio 45 eguneko epean.


Arrasate pasealekua gora eta behera - - Goiena.eus\nAgurne Juldain Alcalde\nArrasate pasealekua gora eta behera\nAgurne Juldain Alcalde 2015-04-05 00:00\nBadira aste batzuk Arrasate pasealekua ahoan dugula.\nSorpresa izan da askorentzat Arrasate pasealekuko proiektua, baina Arrasateko Udalak proiektua Kulturaten aurkeztu zuen; beraz, ez litzateke sorpresa izan beharko herriarentzat Udalak duen egitasmo hori.\nIdatzi honen arrazoiak asko dira. Aspertuta nago, zurrumurruak handik eta hemendik entzuten egotea jakin gabe zer den zurrumurrua eta zer ez. Nork bere etxera begiratzen du, ondokoaren egoerari kasu handirik egin gabe. Asko haserretzen nau Arrasateko Udalak azaldutako jarrera: "Ez dago erabakita nolakoa izango den bertako trafikoa. Lanak amaitu eta gero erabakiko da". Benetan?\nNork sinets dezake maila horrelako proiektu batek oraindik zertarako egingo den ez jakitea? Proiekturik badago? Orduan zertan dabiltza Arrasate pasealekuan lanean, helbururik finkatuta ez badago?\nEz dakit egia den edo zurrumurrua den, baina batzuek diote alkatea Arrasate pasealekuraino hurbildu dela eta bertan arazorik ez dagoela azaldu duela. Noiz etorri zara? Ikusi duzu Loramendi kalean sortzen diren autoen arteko istiluak? Ikusi dituzu autobusek dituzten arazoak? Ikusi dituzu aparkatzeko ditugun arazoak, aparkalekurako txartela izanda ere?\nHerriak egia ezagutu behar du bere iritzia azaldu ahal izateko Udalaren alde edo kontra, baina egitasmoak ezagutu behar ditugu inolako sekretu eta jolas politikorik gabe.\nInguruko komertzio eta tabernak sinadurak jasotzen gabiltza Arrasate pasealekua denontzat izan dadin: oinezkoentzat, bizikletentzat eta autoentzat. Arrasate pasealekua nahiko zabala dela iruditzen zaigu eta hainbat neurri har daitezke guztiok pozik egoteko: abiadura moteldu, Bolintxoko zebra-bidean semaforoak jarri, aparkalekuen ilara bat kendu eta bizikletentzat bidea egin…\nAzken asteetan komunikabideetatik jaso dut egitasmoaren inguruko informazioa eta nik ere komunikabideen bitartez zabalduko dut nire egonezina. Hiru aste pasa dira dagoeneko Arrasate pasealekuan lanak hasi zirenetik. Komertzio eta tabernetan igarri ditugu bai galera ekonomikoak, jende gutxiago gerturatzen delako, egiten ari diren lanen ondorio, aparkaleku gutxiago dagoelako... nork daki! Ondo legoke ere Udalak periferian probak egiteaz gain zerbaitetan lagunduko balu.


Eusebio Erkiaga: Arranegi\nIII. EDER ETA GAZTE\nIV. ZERUETAKO GILTZARI\nV. ARRANTZALEEN AURRESKUA\nVIII. LAGUNAREN BEGIRA\nIX. ATSEKABE ANDI BAT\nXI. AMA BATEN ARDURAK\nXII. BARRUAK AGINDUTA\nXIII. IÑESE-REN UZIAK ARGITARA\nXIV. ARRATZALEEN GORAIPA\nXV. LARROSATXOAK BOST ORRI DITU\nXVII. ERREKAKO ESAMESAK\nXIX. UDAKO EKAITZA\nXXI. TXORIAK IGESI\nXXII. IZEN ONA DAN EDER\nXXIII. GURE URIKO IZARRA\nIturria: Arranegi, Eusebio Erkiaga. Itxaropena, 1958.\nEDER ETA GAZTE\nZeruko Giltzari dogunaren bezpera edo aintzintiko egunaren goiza zan, goiz berandua. Eguerdi aldea zala esatezkero, zuzenago ausaz.\nEgundoko eguzki beroak joten zituan kaiganeko arriak, eta ondartza kiskaldutik lurrunak lirlar igoten eban. Trumoburu zuriskak, odeitxu biribil eta luzanga kiriñauak agiri ziran ortzean.\nEguzkiak uraren gaiñean dizdiz egiñaz, begiei ikuspidea galerazoten eutsen. Egoazie antza, sargori usaiña.\nOrduak aurrera ta, a zan beroaren larria, bapere aizeputzik bage.\nTxalupetxeko ateondoan kalera begira egoan Madalen, eta onetan, Nere agertu zan, pedarra besapean ebala, kaiganeko iturrira uretan.\n—Egunon, Nere —otsegin eutsan pozez— ez aunat ikusi goizean azokan.\n—Ez, Madalentxu, ama izan don nire ordez.\nEta pedarra txurruaren azpian polito ipinita, beroaren igesi, arin joan zan bere adiskidearengana, itzalperantz gerizpe eske.\nAn asi ziran, emakumeak oi dabenez, txutxu ta putxu, izketaldi luzeren baten, betiko antzean, zer-esan andi ta gorabeera astunak alkarri leen-baileen adirazi bearra izan bai-leben.\n—Nortzuk ete dira an Likona-Torre parean datozan mutil biak —iñoan Nerek.\n—Nortzuk? Aretariko batek ik baiño leenago jakingo yon, errira nor etorri dan eta nor eztan.\n—Tximista gorria! Norgaitik ete diraustan?\n—Zeragaitik... Oraintxe bere, burua ondo orraztuta datorren Jontxu eneagaitik. Jon Bizkor, morroia makala! Eizarako txakur oberik ere...\n—Orduan, arraiña izan ba-litz,... izurdea: arraintzua laster arin azaldauko laieunkenan...\nBaiña Madalen bera be, etzan, arranotan, eize-erreztua bertanbeera galtzeko aiñakoa.\nTa mutil biak, Jontxu bata ta bestea Kerman, etxaurrera eldu ziranean, neskatillak, euren buruak ateondora zerbait agertuaz olesgin eutsen, egoan beroaz nora yoiazan galdegiñaz.\nTala-aldera yoiazala erantzun eutsen, iparreko mollearen asiera-inguruan dagoan arbolapera, antxen itsasaize apurrartean atsegin-izpi billatzera.\nIru ondartzetan —Izuntza-koan, Karrazpio txikian eta andian— lagunik asko agiri zan. Urabeera egoan eta ondartzak zabal zabal egiñik, ziran giñoan. Gizonezko nai andrazko, umeak ere bai, geienak luze luze etziñik, azala baltzitu eta txukuldu arte, azala narru biurtu arte. Beste batzuek, putzezko pelota andiekaz jolasean; norbaitzuek, uraren ondoan arantz-onantz ibiltaldi barean, eta garaitikoak itsasoan, asko zutunik, belaunetararteko edo gerrirarteko edo besaperarteko uretan, edota igeri bigun eta errez azal-azalean edo dzangaka olatuen azpian sarturik eta baita urganean luze luze ere, aratean edo aratiñik zerura begira, soiña gogor gogor eta ol baten antzera luzatuaz.\nLagunik geien geienak erdi billozik edonoren aurrean. Gizonezkoak, tira ba! prakamotz eta galtza labur-samarrrak izan arren... Baiñan, emakumeak ere, iztar, bizkar eta bular aldea ere arenbatean narrugorri erakutsiaz... Adan-en emaztearen soiñekoak zelakoak izan ete ziran jakitea egoki izango litzake, noski. Etzekian asko andretxo arek XX-garren menderako modak zeintzuk izan zeitekezan, bestelan ez eban, nonbait ere, lotsa gorriz ikopean ostenduten arrapaladan ibili bearrik. Benetan uiolde edo dilubio-aurretikoa, oraingoen iritzi jakintsuz...!\nGure mutil biok ez eben, antza, sargoripean soiñekoak kentzeko gogorik eta ezta txalupetxean sartzeko astirik be, Madalen-ek orretarako bidea emon arren. Norabait joan bear-andia eben, usaz, eta aurrera ekin eutsen, gorago esan dogun tokirantz.\nKosepantoniren alaba gazteak irribarrea laster arin gorde eban ezpanetatik, eta aren arpegira begiratu ezkero, aren barruan zerbaitek mingostasuna sortuazoten eutsala susmau zeitekean.\nEguzki-galdapetik iges egiteko gerizpe atsegiña eskeiñi arren, zer ete eben mutillok urrezko euritzan edo aize goripean oreiñak baizen bizkor bideari ekiteko?\n—Egingo neuke, ta samea egin bere, —iñoan berekautan neskatilleak— antxe dagozala oindiño zugazpean leen joan diran Arantza ta Zuriñe. Bai, mutil azkar oneik, aen usaiñean doiaz, ez itsasoa ikustearren.\nEta egia izan zeitekean.\nAntxe egozan bai, adiskidetxu biak, Zuriñe ta Arantza, eskuetan orratz luzeak erabiliaz, elastiku politen batzuk egiten ziarduela.\nEmakumeok, alkarren adiskide aundi ziran. Biok apaiñak, zein baiño zein liraiñago, larrosea baizen ederragoko neskatillak, erriko atso zaarrak ain gozaro esan oi daben esakunez.\nArantza, baltzerana zan, begi illunduna, barrura dei-egiten dakien begi zoragarrien jaube; barruko gorabeera ta auzien barri, ostera, aztarrenik ere igarri eziñekoa.\nOnen laguntxua bestetarikoa zan. Ule orizta, lastokara; begi argi, azal zurixka, irribera. Gari elduaren koloreko adats ugari ta labana zintzilik, lepatxokoa osoro estalduten eutsala. Begi urdin aetan zeru-zatiñoa ala itsaso barearen pitintxua ezarririk eukan. Aren irribarrearen gozoa!\nUriko mutil guztiak ondotxu ekien aldi edo belaun-aldi artako lorarik usaintsuenak zeintzuk ziran, naiz-ta aberatsak ez izan neskatillok.\nAingeru pare amesgarri onen ibillera ta leku kutunen barri ondo bai ondoago ekien batzuen batzuek. Nun bizi ziran, zer esan bakoa. Txirlarri edo perla ederren idoro-lekuaren barri, onein atzemoilleak bezela.\nGoiko kalean bizi zan bata, Arantza musubeltzerana. Bestea, barriz Arranegiko zabalean, urre-koloredun Zuriñe, Txanton Baixa ta Iñese-ren alaba bakarra berau.\nEta aipaturiko mutil biak nortzuk genduzan? Bata, izentauriko Jontxu, Arantzaren nebea zan; ezizenez edo izengoitiz Bizkor esaten eutsen, au naiz ori egiteko, orra ala ara joateko beti gertu egon oi zalako. Zurgin edo arotza zan ogipidez, eta arean bere, era barrietako tresnaz ornidurik eukan bere lantegia.\nMutil azkarra, ezetariko alper-usain bakoa, egin bear zana zirt edo zart egiteko prest-egon oi zana. Edonoren aurrera joateko sakada andiren premiñarik izaten ez ebana, buruz zuur eta argia.\nItzemonezkero, itz ori zeatz beteten ekiana. «Apurtxu bat urtena ezpalitz, gitxi lako gazte errimea» —Kosepantonik esan oi eban lez.\nSoiñekoz apain jantzia ez izan arren, alako taiu jasekoa ta lerdena zanez, dotore agertzen zan edonoiz, uleak ondo orraztuta, bizarra egunero mozturik, eta aterri ba egoan egon, burutsik, oraingo gazteen antzera.\nBidelaguntzat eroiana Kerman zan, aurtemein ezagutu genduan errimaite andi Bizkarrondo jaunaren semea, mutil galanta, mendia lakoxea, ta bera beteko biotz ederrekoa.\nIkastuna genduan oso, gure Kerman au. Legegizon ikasketak amaitubarri eldu zan bere sorterrira aintzitiko egunen batean. Beste asmo batzuk ere, ba erabiltzan bere buruan; ikaspen barriai ekiteko asmoak, arean bere.\nEguzkiaren izpi gorien igesi yoazan mutillok, laster eldu ziran iparreko mollaren aurrera ta Talarantz apur bat egiñaz, an dagozan bost platanondo txaparren gerizpetan aurkitu zituen leen esandako neskatillak.\nUne artantxe, eguerdiko amabien kanpai ots astunak, iru, iru eta iru, burrundara ta durunda sakona zabaldu eben inguru osoan. Emakumeak euren Ama garbiari otoi-agurra eskeiñi eutsen.\nEnparantza edo plaza aldeko arbolape ederrean egozan arrantzale zaarrak eta legortar agure banakak ere, txapelak erantzi eta euren denpora guztiko arrenak egin zituen, oi eben egokitasunez ta apaltasunez egin bere.\n—Emendik urrun zenbiltzala-ta nengoan, Kerman, baiña ikusi zakustaz-eta, badakit zeure bazterrera zarena.\n—Bai, emen gagoz barriro ere, Zuriñe —erantzun eutsan Kerman-ek— eta pozik egon be, norbere kabitik urbil ibilten diralako txoriak pozen. Atzotik nago ni emen...\n—Bai, baiña gu, beste batzun moduan, ezkara beti Eskolapera joaten, ta...\nEskolapea deritxan leku ori, zabalgune edo plaza txiki bat dozu, uriko tokirik biziena ta ibilpidetsuena, erdi-erdia edo biotza bai-litzan. Lau bidezabalak bertan alkar zeartuten dabe, ta orregaitik erbestera doiana ala kanpotik datorrena —gizaki, abere edota izaki, legorrez beintzat, andixek igaro oi dalako.\nOndoren, neskatillak jesarrita egozan arrizko jesarleku luzean jesarri ziran mutillak ere, ta Karrazpio ondartzara begira egozan. Eguzkiak zeru-goitik txinpartak botaten ziarduan, geroago ta goriago, eta uretan barruan izan ezik, eguerdiko ordu artan, leku obea egoan itzalpean baiño ere, etxebarruan, leio ta ateak ondo itxita.\n—Asko da zuek ondartzara ez joatea, gaur dagon eguraldiaz —esan eutsen Zuriñek mutillei.\n—Kerman-ek eztau gogo andirik izan-ta... —jardetsi eutsan Jon-ek, bere lagunari keiñu egiñaz.\nEta autua aldaturik, auxe adirazi eutsan Zuriñe-ri:\n—Nai dozue biar aurreskurako izan?\nZuriñek ori entzutean Arantzari beitu eutsan, galdegiten bai-leutsan. Emakumeen begi-itaune batek zer esan nai dauan, ezta errez adirazotea. Sarri askotan, euren artean leenago itzegiñiko arazoren baten ziurpena izan oi da; beste askotan otoz-otoko jazokunen bat, uste-ustebako asmo edo eretiren bat.\n—Arantzak esan dagiala.\nOnek, ordea, ez eban murtik bere adirazo, barre algara bat egin baiño.\n—Isilik dagoanak baietz diño —epaitu eban Kerman nasaiak, ezpain-artean agin zuri-zuriak agertuaz.\nEta ondoren bakoitza bere neskatilleaz egundoko berbaldi ta solasean, erdi isilka-misilka jardun eben bikoteak, eguerdiko beroaren andian, Tala inguruko arbolatxuen itzalpe gozoan.\nAndik eta ordu batzuetara beranduago, Kosepantoñineko txalupetxean ba-zan autua ta berbotsa baiño etzana.\nMutil gazte mordo ikusgarria egoan ango mai ondoetan eta itza ta pitza uiolka etorkien aoetatik kanpora. Poz irazkorra zan euren poza, ingurukoak ere eztitan jarten dituana.\nBiaramonerako jai gertaketan ziarduen guztiak, eta bakoitzaren asmo, aburu, iritzi ta gogoa agertu bearrez, alkarren burutapenak topeka egiten ipinten zituen.\nNunbait bere, kaialde euskaldunetan oi dan egun alai ta piztu garria eratutekotan ebiltzan gazte alaiak; eta jaiketa ospatsu zuzpergarriren bat burutu arte ez eben bakerik izango.\nArrats inguruko orduetan, arrantzale ta legortarren batzar anaikor arek, zantzu ta susmo oberik ezin eukean izan. Antxe egozan Xirdo, Zingulin, Okotz, Urpion eta beste arrantzale gazterik asko; antxen Kerman eta Jon ere, irakurleak ezagutzen ez dituan beste mutil galant jaseko batzuen erdian.\nIlluntzeko aurreskuen antolapena, guztien aorako egin eben; danen gustoko izango zan. Zertzelada, zeetasun eta gorabeerak zuur ta egoki atondu ta lotu zituen.\nAmesez beteak izaten dakie beti gazteentzat ospakizun ta jaien aintzitiko egun luzeak eta une amaitu eziñak.\nBarrenean isiotu ta aizatu daroaguzan lilura ta egingoak alako urre-dirdaiez, argi-izpiz ta likurt-usaiñez apaindu ta edergainkatu oi ditugulako.\nAi, gaztetango aro loratsua!\nEgun bakoitza, urrengoaren ate atzipetzaille ta mailla gertagarria da, ta illuntze bakoitzean, ortziko loretxu zidarrezko ditugun izarñoak ames-egalkaden aize soiñu-isilduna el-erazten dabe gizonen belarrietara.\nOrra gure gazteriaren egoera egoneziña, aipatu barri dogun jai bezperako illunabarrean.


Zaharren egoitzak: Baten bat hobetu beharra badago ere, gehientsuak ongi daude [5etik 2. orria] | Aldizkaria | EROSKI CONSUMER\nZaharren egoitzak: Baten bat hobetu beharra badago ere, gehientsuak ongi daude\nTxostenean ateratako ondorioak\nLehendabiziko egiaztapena: egoitza publikoak, merkeago izateaz gainera, eskuarki hobeak ohi dira (8,1 puntu, batez besteko) pribatuak (6,1 puntu) eta hitzartuak baino (7 puntu). Egoitzak, oro har, ongi daude (6,9 puntu, batez beste), batetik bestera berebiziko aldeak hauteman ziren arren: horixe adierazten du, adibidez, ikerturiko guztien %16k CONSUMERen azterketa aprobatu ez izanak. Proba horretan, egoitzen oinarrizko alderdi batzuk neurtu dira, hala nola zaindari bakoitzak zenbat zahar dituen bere kontura, egoiliarrei zenbaterainoko intimotasuna errespetatzen zaien, jasotzen duten osasun-arretaren nolakotasuna, lojamenduaren prezioa, establezimenduak eskaintzen dituen zerbitzuak (podologia, fisioterapia, ileapaindegia...) edo instalazioen segurtasun eta garbitasuna, adibidez. Suspentsoak dezente ugariago erori dira pribatuetan (azterturiko egoitzen %22k merezi baitute) eta hitzartuetan (%18ek, aprobatu ez) publikoetan baino (%4ak besterik ez). Nolanahi ere, pribatuetan ere lautik bat benetan ongi dago.\nSegurtasunez, erdipurdi; garbitasunez, ongi\nAzterketan ateratako ondorio kezkagarri bakanetako bat, egoitzen %11k segurtasunean aprobatu ez izana da. Dokumentaturiko larrialdi-planik ba ote dagoen (egoitzen %22k ez dute halakorik), sute-kasuan enplegatuek zehatz-mehatz zer egin behar duten (pertsonalaren %11k ez du horri buruzko agindurik jaso), sute simulakrorik egin den (egoitzen %53an bakarrik) eta suteak atzemateko sistema eta alarmarik ba ote duten (egoitzen %14an ez dago horrelakorik) galdetu zitzaien.\nBeste alde batetik, instalazioen egoeran -hau da, zentroko areto eta gelen garbitasuna, kontserbazioa, argitasuna eta zabaltasuna- garrantzizko akatsak hamar egoitzatik bakar batek ditu (hauen artean, zentro publikorik ez). Horrenbestez, alderdi honetako emaitzak aski onak dira. Funtsezkoenera, hau da, zentroko higienera, goazela, pribatuen %17k eta hitzartuen %21ek garbitasun alorreko arazoren bat agertu zuten (ez oso garrantzi handikoa); zentro publiko guztietan, berriz, bisita egin zen unean garbitasun alderdiak ez zuen akatsik.\n<< Aurreko orrira joan: Baten bat hobetu beharra badago ere, gehientsuak ongi daude\nHurrengo orrira joan: Pertsonala: behar beste bai, baina ez denetan >>\n[1. orria] Baten bat hobetu beharra badago ere, gehientsuak ongi daude\n[2. orria] Txostenean ateratako ondorioak\n[3. orria] Pertsonala: behar beste bai, baina ez denetan\n[4. orria] CONSUMER eta egoitzak\n[5. orria] Ereduzko egoitza, errealitatean


Bardintasunerako Emakunde Sarira hautagaitzak aurkezteko epea zabaldu dabe - bizkaie.biz\nBizkaie! 2015-07-24 15:21\nSariak 14.400 euroko ordaina dakar. Saria nori emon erabagiteko, epaimahaiak irizpide ugari erabiliko ditu: Hautagai bakotxak bardintasunaren alde egin dauen ibilbidea, bide horretan martxan ipinitako proiektuak, horreek gizartean euki daben eragina eta oihartzuna eta abar aintzat hartuko ditu epaimahaiak.\nPersona fisiko zein juridikoek jaso leikee saria. Helburua da, emakume eta gizonen arteko bardintasunaren alde dabilzanak nabarmentzea eta euren lanari balioa emotea. Era berean, emakumeen lana aintzat hartu eta jagoken poterea hartzeko lanean dabilzanak edo emakumeen eskubideak defendiduten dituenak be saritu nahi ditue.\nHautagaiak aurkezteko epea irailaren 15era artekoa da. Lehen, lau alorretan banatzen ziran Emakunderen Bardintasun Sariak, baina 2006tik sari bakarra emoten da urtero. 2014an Ramiro de Maeztu Forumak jaso eban saria, 2013an La Posada de los Abrazosek eta 2012an, Bilboko Asistentzia Psikosozialeko Moduluek. Orain arte saritutako azkanengo persona fisikoa Teresa del Valle izan zan, 2010ean.


"Euskal Herrian ez da sekula batu horrenbeste emakume musikari egun berean" - Debagoiena - Goiena.eus\n"Euskal Herrian ez da sekula batu horrenbeste emakume musikari egun berean"\nAitziber Aranburuzabala Juldain 2015-04-24 12:47\nMaider Aizkorbe (Berdintasun zinegotzia) eta Saioa Cabañes (Emarock egitasmoaren bultzatzailea)\nEmakume musikariak esparru publikora ekartzea helburua duen egitasmoa da Emarock. Aretxabaletako Udalarekin elkarlanean, bihar, zapatua, Emarock Eguna egingo dute. Saioa Cabañes (Emarock egitasmoko bultatzailea) eta Maider Aizkorbe (Berdintasun zinegotzia) buru belarri ari dira azken ukituak ematen.\nHilabetetako lanaren ostean, heldu da eguna; pozik?\nSaioa Cabañes: Oso pozik gaude, erronka handia izan da.\nMaider Aizkorbe: Bai, horixe; gauza asko zeuden lotzeko, baina merezi izan du ahaleginak!\nErakusketak, irratsaioak, dokumentalak... egin izan dituzue Emarocken izenean. Biharkoa baina, historikoa izango dela diozue.\nS.C.: Euskal Herrian sekula ez da izan, horrenbeste emakume musikari egun berean elkartu dituen jaialdirik.\nM.A.: Gure agintaldiko zutabe garrantzitsuenetako bat feminismoa izan da, eta, emakumeen presentzia esparru guztietan erakusteko asmoaz, askotariko ekimenak egin izan ditugu, kulturan, kirolean eta bestelako arloetan. Emarock egitasmoak bete-betean egiten du gure helburuekin bat eta horregatik jo genuen eurengana.\nTailerrez gainera, askotariko estilotako kontzertuak izango dira.\nS.C.: Goizean, inguruko taldeen emanaldi lasaiak izango ditugu, bertako musikariei protagonismoa eman gure izan diegu. Egunak aurrera egin ahala, doinu elektrikoagoek hartuko dute lekukoa. Gauerako bi perlatxo utzi ditugu egunari bukaera indartsua emateko: urteetako eskarmentua duen Tolosako Humus taldea eta Bartzelonatik datorren The Lizards.\nBertako emakume artistei ere mikrofonoa zabalduko diezue.\nS. C: Bai; gure asmoa Aretxabaletako taldeei ere lekua egitea izan da hasieratik; beraz, jendaurrean abestu edo musika tresnaren bat jo gura duenak taularen gainera igo besterik ez du.\nM. A.: Polita eta oso garrantzitsua iruditu zitzaigun sarritan gordeta dugun artista zena ateratzeko bidea ematea.\nEmakumeak dira protagonista, baina nori zuzenduta dago jaia?\nS.C.: Gizarte osoari; uste dugu oraindik ere klixe asko daudela-eta jende askoren buruan. Guztion inplikazioa beharrezkoa da, gauzak aldatu gura baditugu.\nM.A.: Herrian sekulako ilusioa dagoela esango nuke, jende asko etorri zait kalean jaialdiaz interesatuta galdezka.\nEgun handia biharkoa bada ere, gaur, egubakoitza, Debagoieneko musikarien solasaldia izango da.\nS. C.: Ines Osinaga (Gose), Iraitz Agirre (Ain-1) eta Las Tuercas taldeko Saioa eta Manzana izango dira. Euren bizipenak kontatzeaz gainera, Debagoieneko musika eskaintza aztertuko dute. Arkupen izango da 19:00etan.\nAipatutako ekitaldiez gainera, erakusketa bat ere badago Arkupen.\nM. A.: Askotariko argazki eta diskoen azalekin osatutakoa da, merezi du bertara hurbiltzea; oso polita da. Apirilaren 30era bitartean dago zabalik.\nZerbait gehiago gaineratu gura baduzue...\nS. C: Jaialdiaren leloak dioen moduan, Goazen Rockeatzera!.\nM. A.: Emarock ekimenaren ibilbidea txalotu gura nuke, ikaragarria da egiten ari diren lana. Era berean, bazkarirako txartela erosi dutenei -dagoeneko agortuta daude- argitu gura nieke txartelaz gainera, ez dutela ezer gehiago ordaindu edo ekarri behar. Eta bukatzeko, hurrengo legealdian izango diren udal ordezkariei eskatuko nieke, emakumearen alde lan egiten jarraitzeko apustua egin dezatela.


Ibermaticak industria sektorean duen presentzia indartu du - SPRI\nIbermaticak industria sektorean duen presentzia indartu du\nEnpresa gipuzkoarrak lankidetza-akordioa sinatu du Alemaniako Systema-rekin 4.0 Industrian fabrikazioko software bat abian jartzeko\nBi enpresek 2018an guztira 5 milioi euro fakturatuko dutela aurreikusi dute\nIbermatica kontsultoretza teknologikoko enpresa gipuzkoarrak lankidetza-akordioa sinatu du Systema konpainia alemaniarrarekin, enpresa handien instalazioak kudeatzeko proiektuak zabaldu eta, horren bitartez, industria sektorean duten presentzia indartzeko helburu nagusiari jarraiki.\nHitzarmenean, “SAP Manufacturing” fabrikazioko software-soluzioen posizionamendua aurreikusi da, 4.0 Industriari zuzendutako “SAP Leonardo” plataformako produktuei arreta berezia eginez, tamaina handiko enpresen fabrikazio-lantegien eraldaketa digitala bultzatzeko asmoz.\nEnpresak ohar baten bidez adierazi duenez, hauxe da enpresa espainiar batek eta konpainia alemaniar batek bat eginda diharduten lehenengo aldia, Espainiako SAP arloan negozioa elkarren artean garatzeko asmoz. Oharraren arabera, bi enpresek 2018an guztira 5 milioi euro fakturatuko dutela aurreikusi dute.\nAliantzak hiru jarduera-ildo nagusi ditu. Horietako lehena, dagoeneko abian dagoena, ezagutza teknologikoaren transmisioa da, Ibermaticaren bezeroei Alemaniako praktikarik onenak ezagutzera emateko. Bigarren fasean, bi konpainiek elkarren artean landuko dute softwarea merkaturatzeko ziklo komertziala. Azkenik, Systemak sortutako negozio-aukerak abian jartzen lagunduko du, Ibermaticako kontsultore espezializatuekin batera.\n“Systemak industria esparruan dugun SAP soluzioen portfolioa osatzen lagunduko digu. Konpainia honekin batera, soluzio integrala eskaini ahal izango diogu, SAP fabrikazio-modulua ezarri edota plataforma honen gaineko aplikazioak garatu nahi dituen Espainiako edozein industria-enpresari”, adierazi du Juan Ignacio Sanz Ibermaticaren zuzendari nagusiak, konpainiak 4.0 Industriaren alde abiarazitako estrategiari atxikita gauzatu den akordioa oso era positiboan baloratuz.


Kalitatea abokatuak - ona abokatu - Stiftung Warentest - Alemaniako abokatu konektatuta. Handiena lege-ataria.\nDu dagokion lanbide-paperak argitaratu gaia\nAzterketa erakunde Dekra egiten ari da, orain arte gehiago begiratu baino autoak kanpaia azpianDute zehazten energia-eraginkortasuna etxeetan, da aztertzen segurtasuna parkeak eta egiten crash probak.\nZure Saiakera bat ezartzea kalitate zigilua abokatuak, huts egin Dekra probatzaile orain.\nZure proiektua ona izan zen. Amaieran, Dekra filiala enpresa gonbidatu abokatuak konpromisoa egiaztatzeko probak, Erb, enplegua, zigor edo familia legea. Dutenek Proba gainditu, behar duzu erabili berdea Dekra Logo publizitate eta"certified abokatu". Asko abokatuak sinatu berehala. Logo probak erakunde ia zazpi ehun euro agindu arreta industria bat hori da, oraindik ere, laurogeita hamarreko hamarkadan, publizitate debekatua izan zen. Bezeroak abokatuak ez zuen lortu zigilua baina aurre egiteko. hasieran, eskualdeko auzitegi Kolonia deklaratu horiek legez. Duzu inpresioa eman zuten sido eskuratutako arabera aitortzen arauak sentsibilizazio - zer ez da ahots bat (Az. hogeita bat O) Dekra arabera, hobetu eta sortu Batzorde bat ondo ezagutzen abokatuak, guardia on ikuskaritza kalitatea baldintzak izan behar du, eta estutu. Zigilua behar orain bakarrik, ezin duten frogatzeko esperientzia praktikoak. Epaileak mantendu gogor amaieran esan dute berriro dituzten publizitate-zigilua. Egonaldia duzu engainagarria (Az. hogeita bat O) Lothar arautuko da labean enpresaren Dekra jada konpondu nahi."Ez dugu bertan behera uzteko bela."Onena ohar esperientzia bat legearen eremu izaten jarraitzen du, momentuz, izenburua"espezialista abokatu". Honen izenburua, abokatuak bete behar ordu praktiko, azterketak ganbera abokatuak askatu eta praktika erakusteko.\nIzenburua arloan lan zuzenbidea, ehunka kasu, adibidez, beharrezkoak dira.\nBaina, nahiz eta profesionala abokatuak ez da beti bermatzen aholkularitza onena. Horretarako, arlo batzuk lege askoz ere zabala da eta, gainera, ondo prestatuak abokatu ahaztu daiteke gertaera edo egunak alperrik, zeren zuen untidy. Ahuleziak espezialista abokatu prestakuntza kritikatu, adibidez, Dr. Michael Quaas Zuen abokatu bat eta Epaile Senatuak legea gaietan Federal justizia auzitegiak:"prestakuntza prozedura ere ekoizten espezialista abokatuak nork eskuratu dute beren teoriko tituluak, irakasleen prestakuntza eta praktika gisa bakarrik oinarrizkoa esperientzia."Hautagai frogatu behar, esan, batzuetan, ez hainbeste."Ez gutxitan, gehienak kasu erlazionatzen erregularra eta erraza gertaera."Abokatu espezialista titulua bakarrik ez du laguntzen. Puntu garrantzitsua erreferentzia fiskala bilaketa, beraz, gomendio pertsonala. Eta nor izan da aurkitu, edo bilaketa-zerbitzua (ikus"Gure Udalak"), abokatu bat, sentitzen zion onena, nahiz eta Hortza. Abokatu daki errealitatea kasuetan, hala nola, bat bezeroaren mahaira ekartzen. Konfiantza zuen ondo informatuta legezko ordezkaritza. Bezeroak espero daiteke argi galderak erantzun. Pertsonala Abokatu-Check ere, ulertzen zigilua, eta horrek abokatuak iragartzeko.\nZuen parte hartzen duten partzuergo bat abokatuak\nEpaileek unopposed, alemaniako abokatu Institutu bat eskaintzen zigilua.\nAbokatuak lortu da, duzu bada, arlo prestakuntza zati gisa baja babesa edo eskubidea, mantentze-lanak osatzeko.\nDuzu joan behar hamar ordu prestakuntza, orrialde dokumentuak aztertzeko, eta azterketa idatzia. Baldintzak dira, askoz gutxiago baino espezialista abokatu titulua.\nAbokatu berritu ahal izango zigilua bi urte ondoren, etengabeko prestakuntza."Q"adierazten duten abokatu eratu, oro har, eta frogatu du.\nEz dago esperientzia ziurtatua eremu bat, lege, baizik eta jazartzeko etengabeko prestakuntza. Ganbera Federalak abokatuak, prestakuntza abokatu ebaluatzen gako bat. Antzeko"ofiziala onarpen zigilua"ematen bar Association Frankfurt am Main. The Dekra Iso ziurtagiria, ez dago hainbat industriak. Ezer ez du egin egin polemikoa abokatu zigilua. A batzuk ehun enpresak Alemanian erosi ziurtagiria, eta dokumentu horretan ezarri duzu, kalitatezko kudeaketa-sistema horrek betetzen ISO estandarrak. Zigilua adierazten du, beraz, gehien kontrolatzen prozesu sendoa. Hori abokatu huts egin hemen egin behar delako pobrea bulego antolaketa, aurrera, espero da, izan ere nekez. Ondorioak kalitatea bere aholkuak ez du onartzen ziurtagiria baina.\nGainera, TÜV-certified lege enpresak, kalitate-kudeaketa.\nAbokatuen elkargoak advounion esleitu ditu zortzi ehun abokatuak"dela frogatu superior performance arabera § a VI Federal abokatuak 'act"ziurtagiri bat. Nahiz eta badirudi, beraz: Du ziurtatzen duen abokatua da, benetan ona. Ziurtagiria da bakarrik frogatzeko abokatu bat du, betebeharra betez. Eskaria finantza-proba, advounion deklaratu, duzu etorkizunean seinalatuz"prestakuntza zerbitzuak"izan ziurtatuta. Gaur egun, ziurtagiria eten egingo da. Aurrekariak: bar Elkartea Kolonia izan da jotzen legez.\nBatzuk lege enpresak iragarri ziren aukeratutako konpainiak"Premium enpresa GmbH".\nOn Eskaerei operadorea deklaratu duten aukeraketa ez jarraitu dokumentatu arauak. Gutxienez, abokatu espezialista titulua. Horrez gain, merkatuan garrasika aukeraketa zigilua"premium-abokatu"beraz, ez da benetako laguntza. Batez ere, liluragarri izenburua eta zigilua dira stock fiskala, industria arraroa da denbora luzez. Azken finean, predikatuari izeneko"abokatuak ziren"nahiko nahasi bat, harrotuz ona azterketa oharrak, eta, ustez, oso ona pertzepzioa bezeroei. Auzoan epailearen Regensburg gelditu beren full-gorputz benetan (Az. Espresuki baimentzen da, abokatuak, ordea, gisa"espezialista"zenbait arazo gertatzen dira. Behar duzu ikusteko Plater orain arte batez bestekoaren gainetik ezagutza eta esperientzia izan tilled, ez besterik urte, baizik eta hamarkada bat eremu legea."Espezialista"deitu ahal izango duzu, baina orduan ere bada bakarrik eskuineko eremua ez da dagoeneko abokatu espezialista titulua existitzen. Hemen, ez nahasmena behar bezala sortzen arrisku bat. Bakarrik erregistratutako erabiltzaileek iruzkinak idazteko. Sartu orain edo erregistratu. Banakako galderak ahal izango zaio irakurle zerbitzua.


Alex emakume burujabe, basati eta gogorra da, gizonak eta bizitza gustukoak dituena. Xavier, bere semearen zaintza lortu nahi du. Ogibidetzat, merkatuan lan egitea eta Karimekin eraikuntzan aritzea ditu. Oraintxe lanpetuta dabil bakartutako herri baten kanpoaldean hondatutako etxe bat bere kontura konpontzen, egunen batean bertan semearekin biziko delako esperantzan. Eraikitzen dituen pareten antzekoa da bere bizitza, zutik iraun dezan ahaleginduz, atalez atal berregiten duena.


Lesaka: San Fermin 2019 Ezpata-dantza — dantzan.eus\nHemen zaude: Hasiera › Bideoak › Lesaka: San Fermin 2019 Ezpata-dantza\nLesakan ezpata-dantzari taldea neska-mutilek osatu dute aurten lehenengo aldiz. San Fermin egunez, Lesakan ezpata-dantzariak dira protagonistak. Aurtengoa berezia izan da, historia egin dute Lesakako ezpata-dantzariek, genero bazterketarik gabeko taldea osatuta irten baitira dantzara. Duela hiru bat urte ezpata-dantzarien entseguetan parte hartzeko nahia agertu zuten neska batzuek eta mutilak hasi ohi diren moduan San Fermin eguneko dantzak prestatzen hasi ziren. Aurten egokitu zaie aukera dantzara ateratzeko San Fermin egunean.\nEzpata-dantzako hiru protagonista bereziren testigantzak jasotzeko aukera izan dugu: Ladis Satrustegi, Lesakako alkatea eta musikaria batetik, Unai Gurrutxaga, ezpata-dantzarien aitzineskua bestetik, eta ezpata-dantzan estreinatu den Leire Pastor dantzaria. Leire Pastor ezpata-dantzariak azaldu digu urduri zirela bezperan, baina dantzan hasi direnean alde batera utzi dituztela nerbioak. San Fermin eguna lesakar batentzat berezia dela dio eta ezpata-dantzari bezala arituta zer esanik ez. Ladis Satrustegirentzat ere berezia izan da oso aurtengo San Fermin eguna, txistulari taldeko atabalaria da, baina baita herriko alkatea ere ekainaz geroztik. Hori horrela, musikari zereginak alde batera utzi gabe atabalarekin aritu da goizean goiz eta arratsaldean eta eguerdiko protokoloan udal ordezkari gisa atera da prozesioan. Unai Gurrutxaga aitzineskuak taldea koordinatu eta zuzen eramatea dela bere lana azaldu digu. Ardura handiko postua da, baina aldi berean, berezia eta polita, gozatzea izaten da bere helburua.\nGoizeko 8:00etako arrankadarekin hasi eta goiz osoa dantzan aritzen dira, elizara joan-etorriak egin eta kalerik kale makil-gurutzeak eginez. Plaza Zaharrean eta Ziobiko plazan zeharkakoak dantzatu eta zubigainekoa dantzatzen dute; azkenik, Plaza Zaharreko azken zeharkakoarekin amaitzen dute goizeko saioa. Arratsaldean, berriz, zantzo-monona, esku-dantza, jota eta arin-arina dantzatzen dituzte.\nIrudiak: Eire Vila eta Oier Araolaza. San Fermin, Lesaka, 2019-07-07.


Errekaldeko Gazte Asanblada: Nor gara?\nGazte kolektibo honen helburu nagusiak, gazte problematikaren orokortasunaren baitan kokatzen dira. Hortaz, honen lan eremua, gazteek kolektibo gisa dituzten arazoen zerrenda bezain zabala izan daiteke: kultura eta aisialdi alternatiboak sortzea, etxebizitza eskubidea borrokatzea, prekarietatea salatzea, hizkuntz eskubideak... Gazteriak bizi duen egoeraren salaketarekin batera, honen aldaketarako alternatibak landu ohi ditugu. Alternatibotasun hau sistema ezarriaren aurkako jarrera bilakatzen da; honek dauzkan osagai guztiak barne direlarik (kapitalismoa, matxismoa, espekulazioa, ustelkeria...).\nNormalean barikuero batzen gara Errekaldeko Kukutza gaztetxean asanbladan eztabaidatzeko, eta hona etortzera gonbidatzen zaitugu. Gogoratu: